Eskaratz zabala, kutxa, alki, saku kupel eta beste zernai puskaz ornitua. Eskui-ezkerrera ate bana bizi-toki ta ostatu edo dendara daramatenak. Aurrealdian berriz ate nagusia kalera eroso sartu-irteerak egiteko erakoa.\nJ. MARTIN ETA ARANTXA\n(J. Martin korrikalari itxuran galtza motz eta makutsik eguneroko saioa egin ondoren arnas estuan dago).\nARANTXA: Izerdi patsetan zaude! Atoz, oztu baño lenago, sukaldera; edari zerbait emango dizut. Kafea, salda edo sagardoa.\nJUAN MARTIN: Ba dakizu zure anaia detala gobernatzaille eta ez dit ezer edaten uzten «Koka-kola» ez bada. Edariak puztu egiten omen nau-ta. Gosetuxea nago... ori bai...\nARANTXA: Orduan txistor mutur bat prejituta jango dezu, ta gero...\nJUAN MARTIN: Baita zera ere! Txerrikia? Koipe gauza galerazia daukat. Urdaizpi gordiña geienaz...\nARANTXA: Arraultz egosiak ere jaki garbia dituzu. Eta egunekoak prexko-prexkoak areago!\nJUAN MARTIN: Gibelarentzat kaltegarri ez balira bai!\nARANTXA: Eta orrenbeste nekatuta ezer jateko baimenik ez?\nJUAN MARTIN: Zure anai Estanisi galdegin bear. Aren esanera bai nago. Apustua pasa arte beintzat.\nARANTXA: Gosez ilko zaitue; ta «il da gero salda bero». (Musin) Ez ba diozu korrikalari izateari uzten, neronek utziko zaitut.\nJUAN MARTIN: Martin Onuzkero biar arte itxoingo dezu. Zu ere! Ez nuke apustua galdu nai, agindutakoa egin ez dedalako. Diru asko jokatzen da, ta apustua, apustu!...\nARANTXA: Naiz gizona bidean lertu!.. Ori da dema! azkenean gure etxea ondatuko diguna.\nJUAN MARTIN: Ez orixe! ni ondatuko ba naiz ere, apustua irabazi bear det.\nARANTXA: Bai ta osasuna gal zazu! Zoaz sukaldera edo jarri zazu berogarri zerbait bizkar-gañean (Zamarra jantzi erazten diola).\nJUAN MARTIN: Ez nago batere otzik. Izardia ere txukatu zait. Emen itxoingo diot Estanisi. Pultsoa artu bear bai dit, eta masaje eta igurtziak egin ere bai. (Eseriaz). On aundia egiten dute.\nARANTXA: Orrela ibiltzeak ba al dizu gauza onik? Zera! Au al da bizitzea?\nJUAN MARTIN: Ez esan ori maite! (elkarganatu ta maiteki arpegia laztanduaz) Obeto biziko gera laister, apustua irabazi ta gero. Ezin galdu det, orduan zu ere galduko zinduket-eta kaixio! Gure amets eta ezkontza!\nARANTXA: Ez da orrenbesterañoko. Ori ez! Nik ez det biotzarekin apusturik egin. Galdu ala irabazi, beti bat zaitut.\nJUAN MARTIN: Zu ere ala zera neretzat... «biotza»... baiñan «barea» altxatzen zazait ordea... ezin erabazi izango det apustua. Gureak egin du orduan... (berriz Arantxaren arpegia leun ikutuaz).\nARANTXA: Geldirik zaude... eta ez zazula esan txorakerik. Estanis dator!\nJUAN MARTIN: (Zutik jarririk) Nere nagusi, erakusle ta ondatzaillea! Beldur diot.\nARANTXA: Ikusten da. Neri baño obeto obeitzen diozu.\nLENGOAK ETA ESTANIS\nESTANIS: Nai ez ba dezute ere, emen nazute.\nARANTXA: Ori da arratsaldeon emateko era berria.\nESTANIS: Ez naiz agur eta diosalik egitera etorri; onoko oni pultsua artzera baizik (J. Martini eskumuturra artuaz)\nJUAN MARTIN: Emen nago ba aspaldi zure zai.\nARANTXA: Lenago etorri bear zenduen.\nESTANIS: Bai, orain zurekin goxo-goxo dagola biotzaren takatekoak gutxitu zaizkio. (isekaz)\nARANTXA: Ea nik zuri beste «takateko» bat nunbait ematen dizudan...\nESTANIS: Ez asarratu arrebatxo. (Juan Martinen eskumuturra utzirik Arantzari) Ez diot ezer puskatu. Zuretzat uzten dizut oso-osorik.\nARANTXA: Guzion artean ez ba didazute gaxotzen bai.\nESTANIS: Pultsua ez dabilkizu ain ondo. Juan Martin; arnasa ez dezu estutu bear.\nJUAN MARTIN: Gaur gorputzaldi onean nengon, eta jipoi ederra eman diot nere buruari.\nESTANIS: Bada lenbaitlen oieratu ta lo egin lasa-lasa...\nARANTXA: Bai, eta zaude ezer jan eta artu gabe...\nESTANIS: Betiko apari laburra. Bikarbonatoa ondoren, eta masaje-igurtziak ematen dizkitzudala, biar txoriak bezela egan eramango dezu apustua, arin arin.\nJUAN MARTIN: Pisuz bai arindu naiz poliki, bainan idia adar ta guzi jango nuke. Gosetuxea nago.\nESTANIS: Ez esan berriz! (azukre koxkor bat sakeletik aterata) Emaiozu Arantxa, zure eskutik artuta gozoago irudituko bai zaio.\nARANTXA: (Berak aoan sartzen diola) Zera! onekin indartuko ditu anka zaiñak.\nJUAN MARTIN: Oraintxe zerbaiten bearrean nago. Utsik daukat barrena... gur, gur egiten duela sabelak.\nESTANIS: Baretu arazteko glukosa onena (beste azukre koskor bat sakeletik atera ta eskeñiaz) Jan zarrean obeto korri egiten da. Apustua ondoren asetuko zera nai bezela. Eta olinpiar garailleari bezela irabaztean buru gaiñean koroia jarriko dizugu...\nJUAN MARTIN: Aski det nere txapelarekin!\nESTANIS: Eta zure andregaiak... beste sariren bat ematen al dizu...\nARANTXA: Bai ta galtzen badu (Estanisi) zuri masalleko bat.\nESTANIS: Ni ez naiz sartzen zuen artean... bada ezpada ere.\nARANTXA: Orduan ez ditzazula esan txorakeririk. Juan Martin nekatu da, eta ez zu.\nJUAN MARTIN: Ez badakizu ere, ba dut eseritzeko gogorik...\nESTANIS: Orretarako baimena ematen dizut. «Marka» ona egin dezu: 48 minutu 3 segundo ta laurden... Ez dago gaizki zure metabolismuak... ondo erantzun du. Eskerrak artu dituzun «glukosa», «proteina» ta «vitaminai».\nARANTXA: (asarre) Bioliña, itz oiek besterik ez zenitun ikasi Zaragozan beterinaiotzan ikasten ibilli ziñanean...\nJUAN MARTIN: Jendea datorrela dirudi. Zuen aita eta ote diran...?\nESTANIS: Goazen, goazen barrena. Ez aitatu marka ta pultsuaren konturik. Ez gaitzatela ikusi... aita da, bai...\nARANTXA: Bere «trabesekin» naikoa du. Joxe Trapurekin dator (Besotik elduaz) Zu ez oztu orain... (Bijoaz)\nMIGEL MARI TA JOXE TRAPU\nMIGEL MARI: Emen dek, bai Eguneroko saiaketatik itzulia egiten ikusi diat. Arin zetorreke eta marka onak egiten ari dek. Zer berri Nafarro aldetik?\nJOXE TRAPU: Ba... (burua azkureturik) An berriz «gurea» puskatuko duten erronkak entzun dizkiat. Izan ere ala «mantentzen» ditek Larraungo «Txiki» ori... arentzako diña ez dek: Ez arategi ta ez ollotegirik.\nMIGEL MARI: Ori «antigualako» sistema dek. Geiegi jan arazi ta azkenerako «poto». Bestela ezi degu gure mutilla. Nere seme Estanis orretarako «numero uno» baidiagu. «Kus-Kunti» edo ingles eskolakoa.\nJOXE TRAPU: Nik eskola gutxi diat. Konporme! baiñan «igualean» ondo jan eta edan egiten duanaren alde jokatuko nikek...\nMIGEL MARI: Kaiku alena! Korrika egitea arria jasotzea dala uste al dek?\nJOXE TRAPU: Konporme! Auldadea ere...\nMIGEL MARI: Larraungo «Txiki» ori zer nolako «marka» egiten ari dan jakin bear diagu.\nJOXE TRAPU: Egia esan, ez nian errelojurik eraman. Zertarako? Lumeroak ez baidizkiat ondo ezagutzen. Gañera napar koskor on gauez zebillek, iñork ikusi ez dezan. Aralarko Artzai batek esan zidanez, salatzen ibillia dana bera, 48 minutu eskasean egingo omen. Eta artzai ori gau txoria diagu. «Ontza» deitzen ditek ta... pentza!\nMIGEL MARI: Ontza? Ontzak dirutan etxeratu bear dizkiagu apustua irabazita. Garbitasun geiago atera ez badek... Nola dabiltza «trabesak»?\nJOXE TRAPU: Trabesak? bi aldetara! Berrogei ta zaspi minutun ezetz, eta berrogei ta zortzitan baietz. Bost amarri «probintzianoa»ren kontra ta antzekoak entzun nizkian naparraren alde.\nMIGEL MARI: Guk irabaztera joan bear diagu, bajutik sartuta...\nJOXE TRAPU: Gureak apustua galduagatik guk dirua irabazi genezakek.\nMIGEL MARI: Ez diagu «tongorik» bear. Badakik nik beti pin jokatu izan dedala.\nJOXE TRAPU: Konporme! baiñan «amar ogeiri» artzen badegu gurearen alde ta azken orduan «ogei bosti» beste aldera...\nMIGEL MARI: Azken ordurarte zai dagonak purrut egiten dik geienetan. Gastu aunditan sartu gaituk eta nola edo ala atera bearra zegok.\nJOXE TRAPU: Ori erreza da bi aldetatik irabaztera jokatu ezkero. Plaza-gizona izan bear orretarako.\nMIGEL MARI: Nik ez diat beti pagatzaille izan nai. Gureak 46 minutuan egiten badu, apustua irabazia zeukagu.\nJOXE TRAPU: Konporme! bañan apustua «baaiz, ta banauk» arteko jokua dek. Naparrak ere zanko bizkorrak dizkit eta berdin zamar ibilliko dian zantzua diat. Egun artean gorputzaldi onenean dagonak ark irabaziko.\nMIGEL MARI: Nik ezin diat bada dirurik galdu. Gure etxea berriz ere errekara joango uke. Ta ez diat esan nai nere andre ta seme-alabek nola artuko niñuteken.\nJOXE TRAPU: Orduan bi aldetatik irabaztera jarri bear diagu derriorrean. Oraindik garaiz gatxeudek.\nMIGEL MARI: Ik ikusi nola jokatu ta zer trabesak egin. Bost milla duro gelditzen zaizkidak.\nJOXE TRAPU: Konporme! Utzi neri! Nere kontu! «Araizko» Klaudio or ikusi diat, arestian, eta trabesak egin naiean zebillekan.\nMIGEL MARI: Kontuz ibilli arekin! Itzak ondo neurtuaz!... (kaleruntz begiraturik) Ara nun datorren bera!\nJOXE TRAPU: Utzi neri tratua egiten. Eta isillik ago i. (Klaudiori ongi etorria egin naiez) Kaixio Klaudio lagun zaarra!\nKLAUDIO: Ba zaudetela...?\nJOXE TRAPU: Egon edo... alatsu... Zu bazabiltzala, berriz...\nKLAUDIO: Ibilli... edo... etorri bearra ba nuen eta...\nMIGEL MARI: Guk berriz egon bearra... Zera... (Joxe Trapuk keñuz isiltzeko adieraziaz).\nKLAUDIO: Jakiñe! Jakiñe!...\nJOXE TRAPU: Jakiña, bai! Konporme! «Larraungo Txikia» apustutik erretiratu ote dan susmurra zabaldua da.\nKLAUDIO: Nik baño geiago jakin dakizu. Eranegun ikusi nuen azkenekoz eta ez zidan deus esan olakorik. Lenengoz entzuten dut.\nJOXE TRAPU: Ni atzo Lekunberrin nintzan. Andik dator berria: zain tiratua izan zuala. Ta kalanbreakin badabil, ez nintzake arrituko erretira dedin. Nik beintzat ez nuke aren alde dirurik jokatuko.\nKLAUDIO: Badira jokatu nai dutenak... eta ni bitarteko!\nJOXE TRAPU: Ortan ba zaudete, zuek ikusi!\nMIGEL MARI: Ez zazula gizona atzeratu. Griña ori ekarri baldin badu...\nJOXE TRAPU: Nik obe bearrez esaten diot, aspaldiko lagun zaarrak bagaituzu. Emen dirua, bi bati eskeintzen ari dira probintzianoaren alde. Ortik kontuak atera.\nMIGEL MARI: Gure mutilla beñere baño obeto dago bai... Ez du egundaño izan alako sasoirik.\nKLAUDIO: Zuen esamesak goiti-beiti. «Larraungo Txikia» ez da gibelean geldituko.\nJOXE TRAPU: Probintzianoaren aldean pausua dizu txikia zuen napar orrek!\nKLAUDIO: Biziagoa, ordea; ta orrek du balio! Giputz makala baño naiago dut napar bizkorra.\nJOXE TRAPU: Bai zainak kalanbrerik gabe irauten badiote ta auspoa lasa. Begira Klaudio! Zere buruaren jabe zaitugu. Naparrok zuen erritarraren alde izateak bidezkoa derizkiot, baiñan (isilpean bezela) dirua irabazi nai badezu ar itzazu trabesak probintzianoaren alde... azpitik. Gero sartzen al zera goitik, beste aldera.\nKLAUDIO: Bai ta ankaz gora erori eta ipurdiko gaitza artu.\nJOXE TRAPU: Ez gizona! Gauza jakiña da. Ez dezu arriskurik bi aldetatik estalirik, kubriturik zaude.\nMIGEL MARI: Emen aritu bearrean barren ortan obeto konponduko gera. Goazen!\n(Etxe barrendik irtenaz)\nANABIXENTA: Zorigaiztoko apustu orrekin gure etxekoak burua galduta dabiltza! Lezoko Santo Kristok gorde gaitzala! Bestela, gure gizonak jokurako duan griña dala-ta, lur jo bear degu berriz ere!\nNIKOLAS: Zer nai dezu, apustua egiña dute ta agian irabazi lezateke. Ez aldez aurretik estutu beintzat. Bizitza jokua da ta... Nork daki?\nANABIXENTA: Ez det ezer jakin nai! Lenago senarra bakarrik nun jokalari. Orain semea ere ixturioak utzi ta aitaren bidetik dijoa...\nNIKOLAS: Ez dituzu orrelakoak guziak. Eloy gaztea ondo mutil zintzo ta langillea atera zaizu-ta. Amaren antzekoa... esan diteke.\nANABIXENTA: Gizarajoa nere familiaren aldekoa degu Jainkoari eskerrak! bestela...\nNIKOLAS: Eta nun uzten dituzu alabak? Arantxa ta Mikela? ezkontzen zaizute agidanean.\nANABIXENTA: Ez zaidazula aitatu Mikelaren konturik.\nNIKOLAS: Ez ba dakizu ere orretara nentorren bada; zure baimenaren billa.\nANABIXENTA: Pantxo gure amerikanoarekin ezkondu nai izan ez zuen ezkero, egin zala gogoak ematen diona. Zuntzun alena. Aitak baimena eman dezaiola.\nNIKOLAS: (Paketsu) Begira, Anabixenta, buruz argia ta zentzun aundiko andrea zaitugu ta kontuan artu bear dezu Pantxo eta zure alaba Mikelak urtetan alde aundia dutela —ogeitamar urteko diferentzia— ta gañera okerrago dezuna osaba-illobak.\nANABIXENTA: Ez zaio urteai bakarrik begiratu bear. Ta osaba-illoba dirala ta zer? Elizak olakoak artzen ditunean gaizki egiña ez dan siñale.\nNIKOLAS: Ez uste ordea baimena errez eman oi duanik, ez! Gañera alabak beste borondatea erakutsi du ta beste senargai gazteagoa gogoko bazaio...\nANABIXENTA: Bai, gazte txoruarekin biziko da... negarrez. Pamilia guziarentzat askozez ezkontza egokiago gendun bestea... Pantxori asko zor diogu, ta emaztetzat artuko zuala adierazi zion ezkero, baiezkoa... zegokion gure etxeko bearrak ikusirik.\nNIKOLAS: Zer nai dezu? Ezezkoa esan zion ordea, kalabaza! Ta alperrik da gauza berritzea. Biotzak ere bere eskubideak baditu, ta zuen Mikelak ez du neskazar gelditu nai. Ain zuzen ezkontza paperak Erriko etxera eskatu dituzte ta zuen baimena papertxo ontan jarri bearko diozute.\nANABIXENTA: (bizi) Aitak eman dezaiola! Nik ez diot gure Pantxori «desprezio» ori egin nai. Guregatik egin duanarekin! Baserria utzita, guzia galdurik kalera etorri giñanean, Pantxori eskerrak burua jaso genduen. Gure gizonak bere idi-apustu, aari-dema, aizkora joku ta gañerakoekin etxea ondatu zigunean amerikanoaren laguntza izan ez balitz zer?... Orain ere bildur naiz aita-semeak ondatuko ote gaituzten. Norengana joko degu laguntza eske?.. (Malkoa dariola).\nNIKOLAS: Pantxo eskuzabal eta ona dezute ta ez dizute itxiko sakela bearrean arkitzen zeratenean. Ez al dio bada, Eloyri lantegia jartzeko dirutza polita aurreratu?\nANABIXENTA: Ala da bai, zure itzak lasatzen naute.\nNIKOLAS: Mikeleren arazoa aaztu zaio... Geiegi ikusten zuen emaztetzako gazteegia zuala. Ala aitortu zidan. Ta bai nik esan ere, ezkontzekotan obe zukeala bere diñako beste andregairen bat... Juli... edo...\nANABIXENTA: Ori esan al zenion? Egitan? Ta zer zerizkion? (iriparra ageri zaiola)\nNIKOLAS: Ez zuan gaizki artu.\nANABIXENTA: Ez luke damurik izango. Ez orixe! Elkarren modukoak dituzu. Sasoiean daude biak eta Julik ez lioke ezetzik esango. Nik itzegingo nioke. Zuk beste orrenbeste egingo bazenu Pantxorekin...\nNIKOLAS: Bai ederki eman ere! Ni mutilzar eta uztargille?... Neretzako billatzen jakin ez ta besterentzat? Nikolas ez ezik Zelestino deituko ninduteke.\nANABIXENTA: Zelemon egitea berdin da bai! Gauza da, Pantxo errian, pamili aldean gelditzea; Juli lengusu bait degu, ta orrela gure amerikanoa etxean izango genuke.\nNIKOLAS: Laister etortzekoa da ta zirikatuko degu, ea zertan dan.\nANABIXENTA: Julik ere garai ontan agerturen bat egiten digu beti. Ezkontza ori antolatuko bagenu nere naigabeak aztuko nituke.\nNIKOLAS: Emen dator bera ba; ea zer nolako aldartzea dakarren. Zu isillik ba-ezpada... Keskati dabil aspaldi, ta arretaz artu bear dan gizona degu gure Pantxo... Arantz asko! Kontuz atera bearrak!\nANABIXENTA: Ez da lan erreza. Ezaiozula esan nik ezer aitatu dizudanik. Ez nazu ezurdun arrai-zale oietakoa...\nNIKOLAS: Emen degu. Utzi neri! (Etorri berriari) Kaixio Pantxo!\nLENGOAK ETA PANTXO AMERIKANOA\nPANTXO: (Sartuaz) Arratsaldeon! Biar zer festa degun ezagun da. Ikusi ditut... Betikoak! Jokalari jendea! Droga zaleak.\nANABIXENTA: Ori esan!\nNIKOLAS: Zu falta ziñan jokua bizkortzeko.\nPANTXO: Trabesaren bat edo beste egiten dizut baiñan ez dut saltsa ortan geiegi sartu nai. Jokuan bero sartzekotan obe da Mar de Plata ko kasinoaren kurpillean... edo Bolsan... ekitea!\nANABIXENTA: (Ulertzeka) Polsa? Bai enetxoa! Gure gizonak zuk bezela zainduko balu...\nNIKOLAS: Guziok ez berdin izan. Jokutik, ostalari, jatetxe ta tabernariak irabazi ederra ateratzen dezute.\nANABIXENTA: Beste edozein negozio naiago nuke ardo ta edaria saltzea baiño.\nPANTXO: Zoritxarrez, zurruta da geiena ematen duana.\nNIKOLAS: Olako apustuekin errian diru asko gelditzen da, nere sakelean ez bada ere. Ta noski, Ayuntamentuaren sarrerai, nere «ogibideari», edo «ardobideari» begiratu bear diot Sekretario naizen aldetik.\nANABIXENTA: Ta sekretario zintzoago ta «urzaleagorik» erriak ez lezakela arkitu; ezagun da gaztetan apaiz-gai izan ziñala...\nNIKOLAS: Kontu zarrak dira oiek... nor oroitzen da aldi aietaz? O tenpora, o mores.\nPANTXO: Latiña ez zaizu aztu beñepein. Baiñan errian bear deguna dek lantegi berriren bat sortzea gazte jendeai irabaz bidea emateko... Industriari lagundu...\nNIKOLAS: Ori «financiero» jendeak: zuek dirudunok egin bear dezute. Erriak erreztasunak emango ditu.\nPANTXO: Ni nere txikian zerbait egiten ari naiz. Eloy illobari burnilantegitxo bat jarri diogu.\nANABIXENTA: Ta zuri eskerrak aurrera ateratzen ari da mutilla. Ez da semea dedalako, baiñan langille purrukatua degu, ta ez du joku ta jolaserako astirik.\nPANTXO: Gazteai lagundu egin bear zaie...\nNIKOLAS: Gu bezela gelditu ez ditezen. Eta garaiz guk egin ez deguna egin dezaten.\nANABIXENTA: Zer ala? Ezkondu edo?...\nNIKOLAS: Bai aguro asmatu gure Anabixentak... (isiltzeko keñu egiñaz)\nPANTXO: Umore onean zaude Nikolas.\nNIKOLAS: Zuk baño diru gutxiago baiñan umore geiago; ta oraindik ez det galdu jolaserako gogoa. Zer bada, urte batzuek bizkar gañean izanagatik goibel bizi bear al degu? Ez orixe! Nik gazterik gordetzen det biotza.\nPANTXO: Oraindik andregairen bat aukeratu bearko dezu.\nNIKOLAS: Zure larruan banengo, ez nuke ezetzik esango...\nANABIXENTA: Biok ere gai zaudete; ta mutilzar egosgogorrak izanagatik Elizak artuko zaitue...\nPANTXO: Aski da... Zorakeriz... Orain arte bakarrik bizitzen etsi degu ta ala jarrai bear aurrerantzean ere...\nNIKOLAS: Ba benetan, lagun zarra, emendik aurrera bearko dezu zuk ere andre on bat ondoan, zaindu zaitzan.\nPANTXO: Zuretzat ere ez zaizu gaizki etorriko! Ondo ari zera Nikolas, baiñan orain ba det beste buruausterik... Nor gogoratzen da arazo ortaz apustua zeñek irabaziko duan jakin arte? Utzi itzagun emakume kontuak. Gure plaza-gizonak korrikalari burrukaz zer dioten jakin zagun lenengo!\nANABIXENTA: A gizonezkok! amaika larrialdi ta negar jarriko dute etxetan. Eta andreak eraman bear guziak sukalde bazterrean.\nNIKOLAS: Prakadunok entzun bear ditugu entzutekoak. Gu beti errudun... Belarria berotuko digute berriz ere...\nPANTXO: Entzungor edo anka egin bear asarretu aurretik...\nANABIXENTA: Orregatik gelditu ziñezteke; ez naiz ari zuengatik. Gizonezko guziok zuek bezelakoa balira, naiago nuke... etxetik asita... Aita-semeak zaarrena beintzat elkarren berdiñak atera zaizkit. Ez dute burua apusturako besterik.\nPANTXO: Berarekin itzegin bear det. Ea trabesa onen batzuek egiten ditudan. Goazen barren ortara.\nANABIXENTA: Ai enetxoa! Jokua ez da errenta.\nNIKOLAS: Bizitza jokua da ordea... (barrendik datorrela droga-zaleen apustu ardalla nabaituko da; eta oiu ta deadarrak; ogei, amarri! Amar bosti (bijoaz Pantxo ta Nikolas).\nANABIXENTA TA JULI\n(Anabixenta unetxo batean bakarrik dago ta urduri batetik bestera ibilliaz).\nANABIXENTA: Lezoko Santo Kristo maitea! (Aitaren egiñik) Oiu oiek biotza zulatzen didate ta sakela ere bai! Zuk ez ezen gurutze ederra dizut nere senar eta etxekoekin! Zoritxarreko apustuok!...\nJULI: (Anabixenta ustegabean sorturik) Zer gertatzen zaizu Anabixenta, ondoezik al zaude?\nANABIXENTA: Entzun besterik ez dezu! Atoz, atoi! Badet zure bearra. Geldi zaitez pixka batean.\nJULI: Pozik geldituko nintzake baiñan oso presaka noa, ama etxean bakar-bakarrik utzi baidet gajoa!\nANABIXENTA: Aspaldiko andre Joanatxo on puska! Baduzu noren antza izan! Bizkor al dabil koitadua!\nJULI: Oso poliki dago, eta ernai, dituen urteetarako. Ez banaiz laister etxeratzen aguro egingo dit errita!\nANABIXENTA: Ez du bada berealakoan arkituko zu bezelako alabarik. Eta gañera ezkongai... gizonezkok ez dakite andreak aukeratzen. Bestela aspaldian ezkondua bear zenuen...\nJULI: Eskerrikasko zure lore-sortarengatik Anabixenta. Lotzaraziko nazu.\nANABIXENTA: Ori ez da ezer! Beste albiste bat eman bear dizut...\nJULI: Zer? Zer?... Albistea?...\nANABIXENTA: Ez dezu asmatuko nolakoa... Berri oso, oso ona!\nJULI: Ez badidazu esaten, ez.\nANABIXENTA: (Alde batera ta bestera begiratuaz ezkutagarri) Bada... gure Pantxo amerikanoari arestian, Nikolas ta biok aitatu diogula zera, ezkontza kontua.\nJULI: Ez al zuan Mikelena aski izan? Zergatik ez diozute indianoari pakean uzten.\nANABIXENTA: Utzi bear ez diogulako! Orain izen bat dabil tartean...\nJULI: Berak billa dezala nai badu. Onuzkero zer komeni zaion badaki.\nANABIXENTA: Mutilzarrok geienetan zer egiten duten ez dakite! Ta erakutsi egin bear zaie.\nJULI: Ori al zenduen berri on ta albistea?... Begira Anabixenta izeba, ama zai egongo zait, luzeiritzirik, eta urrengo batean kontatuko dizkidazu erriko ipui guziak. Ezin gelditu niteke. Banoa.\nANABIXENTA: Nik lagunduko zaitut, bidean itzegiñez. Orrela etxerakoan elizan sartu-atera bat egingo det.\nJULI: Goazen bada. Nik usten nuen biarko festarekin lanpetuagoa izango ziñala.\nANABIXENTA: Esango dizut guzia. Zaude pixka batean (barrengo atetik oiu egiñez) Arantxa! Kaso egiozu dendari! Juliri laguntzera noa! (dijoazela).\nJULI: Ardalla aundia dezute barren ortan...\nANABIXENTA: Geiegi! Lasago itzegingo degu emendik kanpora... (bijoaz).\nJOXE TRAPU TA KLAUDIO\n(Tabernako atetik ateriaz)\nJOXE: 49 minutun ezetz! Konporme ba zaude, egiña dago parioa...\nKLAUDIO: Nik esan dizut erreloju kontuan ez nazula pio! Gureak irabaziko duala bai!\nJOXE: Siñalia botea dago, eta ez du balio orain atzeratzeak... Esku onetan utzi degu, t'ark esango digu nork irabazi duan...\nKLAUDIO: Eguraldia ateri dala, gureak aidean emango du korrika-apustua... garbi gañera!\nJOXE: Orduan loia al da gure alde? Ba zikinduta ere irabazi ezkero berdin zait.\nKLAUDIO: Eguraldi txarrarekin apusturik ez egitea obe. Ezin bait da bear bezela pausorik eman. Aurretik doana irristatu diteke...\nJOXE: Orretarako jarriak ditugu juezak (zerura begiraturik). Gaua ez dago ain illuna. Izar batzuek ere agiri dira.\nKLAUDIO: Itsasoko aizea... laister dugu euria. Ez dituzu luzaroan ikusiko izar oiek.\nJOXE: Aski det, biarko suerte ona badakarkidate...\nAMAR BOSTi Klaudio! Orain dezu garaia! 49 minutuan ezetz zuenak!\nKLAUDIO: Naparrak irabazi baietz (bijoaz).\nELOY TA MIKELE; GERO ARANTXA\nELOY: Gure ama, elizara zijoan noski, Julirekin. Ez gaitu ikusi.\nMIKELE: Naiago det gañera. Onela etxean sartuko naiz bera ez dagola. Osabarekin «zaputza» izan genduen ezkero alako zera... biotz-ikara egiten zait aurrez aurre arkitzen dedanean. Aitarengatik berriz, ajola gutxi!\nELOY: Jakiña: aitak «mauka» zabalegia duen bezela, amak estuegia. Baiñan biarko apustuarekin naigabe zaarrak aztu zaizkio. Lenago alaba «kutunak» loa kendu bazion, orain zarrenak ematen dio lana.\nMIKELE: Arantxak Zer bada.\nELOY: Korrikalariarekin oso txoratuta dabillelako...\nMIKELE: Gustokoa baldin badu, zergatik ez?... Gure amarentzat kutunak semeak zerate. Batik bat Estanis. Onek egiten duan guzia onik artzen du. Ala atera zaio! Gañerakoak eta batik bat alabak ea ez gaitu bere ume... Mutillok nai dezutena egiten dezute, gu berriz aren gonapean txitoak bezela egon bear eta bestela kana bete mutur!...\nELOY: Baita! Baita bota lerdea! Aspaldi lumatu ziñan. Goiz ollanda atera ez baziñan bada. Mikeletxo, Mikeletxo!... Kukurruku ederra jo diguzu osaba amerikanoarekin!...\nMIKELE: Isilik egonda ez zuten aditu nai-ta, gauza garbi ezan bear! Osaba ona izan da guretzat, baiñan senargaitzat naiago det nere Joxemari.\nELOY: Nola ez!... orain gure amak etxean sartzen uzten dion ikusi bear...\nMIKELE: Baimenarekin edo baimenik gabe, sartuko da ba... Ta gañera aguro ezkontzeko asmoa degu. Ori esatera etorri naiz gaur.\nELOY: Utzi zazu beste egun baterako ez ezen biar apustua da: ta bezperatik ziri orrekin badin bazatoz, zezenak izango ditugu etxean. Ama negarrez asiko zaizu zerekin bizi bear dezun eta abar!...\nMIKELE: Gure lan eta irabazitatik. Nik ez diot ezer eskatuko. Joxe Mari langillea dala badakizu.\nELOY: Gure lantegian txatarra saltzeko emango ziotela esan nion. Eta txanpon politak irabazi ditzazke. Izardirik ateratzeke ta eskuak asko zikindu gabe... ez bada estraperloaren kutsuarekin...\nMIKELE: Eskerrikasko, anai! Banekien biotz onekoa ziñala ta zuk amari itz erdi bat esaten badiozu sinistuko dizu (txantxetan). Torizu pa potxolo! (musu emanez). Ez nere alde itzegiten diozunean estraperloaren konturik aitatu.... Izen itxuzia da on!\nELOY: Gure amak bere utsegiteak izango ditu, baiñan andre maratz, langille ta saiatuagorik ez dago Goierri osoan. Txanponari balio-arazten diona. Senar, seme-alabentzako etxerako guzia, bere buruari ezer opa ez diona.\nMIKELE: Nik ez nuan amarengandik gaizki esan nai (itun) Ta ez zaite ain serio mintzatu. Damu det naigabea eman bear izana (darion malkoa txukatuz) baiñan ez nuen beste biderik. Zuk ongi dakizu, anai. (elkar besarkatuaz) Lagundu nazazu.\nELOY: Bai arrebatxo! Alegiña egingo degu. Eta amak amore emango dizu. Egun txarrak daramazki gajoak eta biarkoa, zorigaiztoko apustua dala ez du izango obea. Aita beti bezela itxututa ta jokuan leporaño sartuta. Eta Estanis amaren «kuttuna» izanagatik, aitaren antza atera du ta bion artean etxea ondatu bear digute, lengoaz gañera.\nMIKELE: Nola ez die galerazten osaba Pantxok? Ainbeste dezakenak? Dirurik ezbalie emango!...\nELOY: Aurrerantzean ez det uste sakela asko askatuko duanik.\nMIKELE: Ala baldin bada obe! Alaba ez dago salgai.\nELOY: Alaz guziaz ez da erreza gure aita ezitzen. Ez du eskarmenturik, egosgogorra baida! Ez du onezkero iñork bere bidetik aterako. Il arte betiko lepotik burua...\nMIKELE: Aita... gaitz erdi, baiñan Estanisek ez du barkamenik. Isturiante itxurak egiñaz txautu zizkigun etxeko azken txanponak, beste senideentzako apurrik utzi gabe. Ta orain beti jokuan eta alperkerian galduko gaitu. Ta amak ez dio beñere itzik esaten.\nELOY: Egia da. Ain dio maitasun itxua... Ez du ikusten, kutunegia du! Biotzbera.\nMIKELE: (Oartuaz) Kaletik norbait datorrela iruditu zait... Ea bera dan! Goazen barrura ba-ezpada.\nELOY: Ba diteke elizatik itzulia eginda gero, bera izatea (bijoaz).\nNIKOLAS: Zure anai orrek orain ere apustua sortu du ta ez dakit nola aterako dan. Zor zaarrak ordaindu ezta berriak egiten.\nPANTXO: Nik ez dizkiot bada ordainduko. Amaika estuasunetatik atera izan det, baiñan ez nago orain dirua parra, parra botatzeko. Arjentinatik ezin det peso bat ekarri arazi. Emengo diru-paperak ta «baloreak» errekara doaz.\nNIKOLAS: Bai «Bolsa» gaizki dabillela antzematen diot naiz galtzeko ezer gutxiren jabe izan. «Zurraren poltzak bi zulo» esan oi da, nereak zulo bearrik ez, utsa baidago aspaldi\nPANTXO: Kezka gutxiago! Beeraldi orrek bete-betean arrapatu nau, beraz ez nago korrika-apustu jokalariari ezer emateko. Eloyri lagunduko diot lanean aurrera atera dedin. Gañerakoak, or konpon! Gauzak orrela badijoaz nik ere beste erabakiren bat artu bearko det.\nNIKOLAS: (Zirikalari). Ikusia dago, Pantxo. Zuk... ezkondu egin bear zenduke.\nPANTXO: Erremedio ederra! nere «sekretario» jauna! Kontseju onak ematen badakizu... bañan bestentzat.\nNIKOLAS: Ori bai da nere lantegia ta ez nago asarre; ezen orrela bestei kontseju ta onuak emanez, nere buru ta nere naigabez azturik bizi naiz.\nPANTXO: Ez da pilosopi txarra Nikolas. Nola nai, lagun ona izan zaitut beti, ta erriak aolkulari ezin obea zaitu. Estuasun batean zugana konpiantzan joan diteke.\nNIKOLAS: Nik ere pozik aundiena bestek nere esana ontzat artzea izaten det... Eta Pantxo... sinista zaidazu, lagun zaarrak gera ta... Bakarrik gelditzen ari zera... Ezkondu zaite... Nere ustez Juli komeni zaizu. Orain dezu garaia.\nPANTXO: Bein irrixt egin nuen eta ez det erori nai bigarren aldiz...\nNIKOLAS: Ura besterik izan zan. Mikele illoba zenduan ta gazteegia... Zer gertatu bear zuan ikusia zegon aurretik... Gaztigatu nizun garaiz...\nPANTXO: Zuk erriko gora-bera guziak jakiten baidituzu...\nNIKOLAS: Nik ez... «sekretarioa»k...\nPANTXO: Bada «sekretario» jauna... jakin zazu nere diru-kontuak Arjentinan gaizki dabiltzala eta guzia esateko, Nikolas..., osasunez ere makal nabillela aspaldi.\nNIKOLAS: Orregatik bada artu bear dezu lenbaitlen ezkontzeko erabakia. Badakizu nor dan... Juli. Andregai itxura oneko ta egokia dezu, ezin eta obeto zainduko zaitu ta gañera txanpon batzuek ere baditu.\nPANTXO: Ezagun da apaizetarako ikasia zerala. Ori da ni aldarera eramateko gogoa dezuna. Zeregin ori gazteentzako utzi zagun. Ain zuzen... aitatu didazun Mikele ezkontzen dala entzun det...\nNIKOLAS: Orrek ez du ezer esan nai. Ezkontza batek bestea ekartzen du.\nPANTXO: Zurekin ez dago burutzerik. Bayezkoa eman bearko dizut. Baiñan itxoin zagun apustua zertan geldituko dan ikusi arte...\nNIKOLAS: Ezertan ez! Apustu batek beste ekartzen baidu. (bijoaz)\nMIGEL MARI, ESTANIS ARANTXA\nTA ASTEASUKO «TXIKIA».\nGERO ELOY ETA MIKELE\n(«Txikia» galtza luzeak jantzita, gabardina bizkar gañean duala agertzen da, beste guziak inguratzen dutelarik)\nMIGEL MARI: («Txikiari») Orain zoaz oztu gabe oiera. Gauean bero dagonak biaramonean presko arkitzen da. Ori bear dezu biarko... preskura.\nESTANIS: Aita! Oi biguñean baiño solairu gañean lastai batean etzatea obe du.\nARANTXA: Baita zera ere... zubi azpian ijitoak bezela. Ez ta etxean oirik ez ba gendu ere!\nESTANIS: Gau batengatik ez zaizu maskalduko baizik gorputzez gogortu.\nARANTXA: Ba-ezpada zuk edredoi pean lo egiten dezu ta al dezun geiena.\nMIGEL MARI: Nik txurikin artean berdin egin oi det. Gauza da presko esnatzea, gorputzaldi onean. Begira Martin (Txikiaren sorbalda gañean eskua jarriaz). Azken kontzejua eman bear dizut: lasa korri zazu, batere estutu gabe. Bidean txaloak jotzen badizkitzute ere, ez arrotu! Segi zere pausoan azken arte. Ordun ekin! jo ta pasa kontrarioa atzeratuxea baldin bazoaz. Eta aurrea artu badezu ere ekin gogor atzera begiratzeka...\nESTANIS: Aita! Lenengo «teknika» teknika bear da. Arnasa ondo artu, besoak neurriz erabilli, burua gora, bularra atzera, biotza...\nMIGEL MARI: Birikak presko, ipurdia gora.\nARANTXA: Ez al dezute geiago esan bearrik? Pakean utziko bazenuteke!...\nASTEASU TXIKIA: Esan dezatela nai dutena. Orain: entzuteko nago, ta biar apustua irabazteko. Ortan dago gauza.\nMIGEL MARI: Ba-ezpada eman itzak iru ontzako txokolate sakelean. Auldadea edo plakia nabaitu ezkero, erdi bat janarekin bereala bizkortuko aiz.\nESTANIS: Bai egarria sortu ere. Ezetz gizona! Glukosa askozaz obea du... ta nik eman diodan beste «Botika» suspergarri ura.\nARANTXA: Bai! nik daukat gordeta, baiñan ori ez zaio iñori esan bear eta ez du iñork jakin bear... zuk besterik ez!.. (Belarrira) droga.\nASTEASU TXIKIA: Zuk emana ezin gauza txarrik izan... «droga» dalako ori.\nMIGEL MARI: «Drona»... iru letrako edaria...\nESTANIS: Ez da edaria, aita, autsa baizik... artu ezkero arrigarria; bi ala gizona indartzen duana... Isilka erosten dana...\nMIGEL MARI: Orrelako bat bear genduen, ez ezen nai eta nai ez apustua irabazi bear degu. Bestela gureak egin du.\nARANTXA: Ona nun datozen palta ziranak... ea famili guzia. Eloy ta Mikele...\nESTANIS: Ez geiegi itzegin auen aurrean.\nLENGOAK ELOY ETA MIKELE\nELOY: Oso isilik zaudete! Zer gertatzen da?\nARANTXA: Mikele ikusita arrituta gelditu bait gera. (Mikele besarkatuaz) Ez niñan uste etortzekoa intzananik.\nMIKELE: Zer bada (guziai) Biarko eguna ajola aundikoa bait da Bengoetxetarrentzako! Ez det ukatzen nere jatorria ta agertu egin nazaizue.\nMIGEL MARI: Senide geienak bildu gera bai, Amerikan daudenak ez ezik... (arro) Ba dago oraindik indarra gure etxean...\nELOY: Ez alperrik galdu ezkero bai...\nESTANIS: Alper itz ori neregatik esan al dek? (asarre antzean)\nELOY: Ez iregatik ta ez beste iñorengatik... Guzien obe bearrez baizik.\nMIKELE: Etxera etorritakoan ez asarretu beintzat.\nARANTXA: Ori esan! Etxean bizi geranok gaituzue beti pagatzaille... eta biarko apustua ez galdu arazi, animoa kendurik.\nASTEASU TXIKIA: Nik alegiña egingo det beintzat.\nESTANIS: Nai litzake; ama ere emen degu. Zer ote dio?\nMIGEL MARI: Apustua irabazten degula egun aundia izango da guretzat. «Bengoetxea»k berriz burua altxako du.\nLENGOAK ETA ANABIXENTA\nANABIXENTA: (Sarturik) Ez dakit biar zer gertatu bear dan bañan buruko min aundia ekarri bear digun beldur naiz.\nARANTXA: Ama! Beti il kanpaia jotzen ari bear al du?... Seme-alaba guziak etxera bildu diran ezkero pozik egon bear luke.\nELOY: Ala da bai, ama.\nMIKELE: (bere buruagatik) Ardi galdu auxe ere etorri zaio. (besarkatuaz)\nESTANIS: Orretxek ez du bear bada geiegi poztuko.\nMIGEL MARI: Gure etxekoandrea ez da pestazalea. Elizkizunetara besterik ez zaigu joaten gustora ta kontentu...\nANABIXENTA: Andik nator bada, ta zuengatik erregutzen izan naiz. Kezka aundia baidaukat sarturik, apustua dala-ta.\nARANTXA: Utzi bitza asmo txarrak, ama! Biar errian jende asko bilduko da, lana egingo degu ta irabazia etxerako geldituko zaigu.\nMIKELE: Nik ere lagunduko zaituet.\nMIGEL MARI: Lagundu? Bai, bai! Lanak ez nau sekulan ikaratu izan.\nESTANIS: Ez ni ere! Zer da ba?\nELOY: Ez, besteren lanak ez du iñor ikaratzen.\nANABIXENTA: Ori da gutxiena... lana... bearko egin, baiñan apustuarena besterik da. Zoritxarreko joku orrek naiz bigar irabazi, etsi galdu egingo gaitu.\nARANTXA: Biarkoa irabaziko degu beintzat. Ez da ala? Ez dio bada irabaziko napar koskor bati.\nASTEASU TXIKIA: Asmo ortan gaituzu. Esan oi dan bezela: «I baaiz, ni banauk» Ta ura aña banaiz eguzkiaren azpian!\nMIKELE: Orduan lasatu bedi ama! Alai beza arpegi eder ori! (Anabixentak zingurin ta asperen egiñez aii!)\nMIGEL MARI: Zuen amak beti illun ikusten du guzia, lañopean.\nANABIXENTA: Baditeke nik gauzak illun ikustea baiñan ez nabilkizue begi itxutan. Ondo irikiak dauzkat, gure etxea bide zuzenetik eramatearren.\nMIGEL MARI: Bide zuzenean jatekorik arkitzen ez danean, okerrekotik saia bear, biziko bagera.\nELOY: Senar-emazteak ez zerate asarretuko seme-alaben aurrean, erakusbide txarra litzake guretzat.\nANABIXENTA: Bai, arrazoi dezu seme. Ez noa geiago itzik esatera. Jainkoak bere eskutik gaitzala. (Mikeleri) Zer berri Donosti aldean? Betiko etxean jarraitzen al dezu?\nMIKELE: Bai, ama antxe nago baiñan ez luzaroko...\nELOY: Berri pozgarri bat eman bear digu Mikelek...\nARANTXA: Zeñen isilik intzanan...\nESTANIS: Itzegin dezala, itzegin!\nMIGEL MARI: Badira guzion aurrean esan ez ditezken isil kontuak.\nANABIXENTA: Etxera sartu gaitezen, lan egin bearra degu. Aparia prestatzeko daukat oraindik... Eta atarian esan kontuak aguro zabaltzen dira auzora. Apustu ori ez balitz..!\nMIKELE: Ni ez naiz etorri apustuarengatik.\nMIGEL MARI: (Emazteari) Apustu egingo nuke zertara... ta alabak irabazi bayetz! Anabixenta. Gazte oiekin ez dago burutzerik!\nANABIXENTA: Biarko kezka, bat ezik bi ere sartuak dauzkat kolkoan... Ai ene! Lezoko Santo Kristo maitea... (Txorabio antzekoa egiten zaio ta alabek besotik eltzen diote OIALA astiro erortzen dan bitartean)


Jatetxea - Restaurante comida casera País Vasco Zumarraga\nTradizioa eta ezagutza, aitzindari izan zirenen esentzia eta egun zaporea bere esentzian topatu nahi dugunok Gipuzkoako lehen txokoetariko bat izan zenaren tenpluan lan egiten dugu, Belokin. 1929 urtean sortu zen, batez ere, hauen hazkundea eta zabalkundea probintziako hiriburuan gertatzen ari zenean, Donostian, hain zuzen. Bertako kide bikaina izan zen José María Busca Isusi, Zumarragan jaio zen 1916 urtean eta industria gastronomikoan aitzindaria izan zen.\nGaur egun, Kabia jatetxeak 2 espazio ditu, horietariko bat erdi-pribatua karta zerbitzuarentzat jasoa eta degustazio menuentzat aste tartean. Hau bada zure aukera, ez ahaztu eta bertako langileei adierazi. Horrela, lasaitasun eta pribatutasun maila altuagoz gozatu ahal izango duzue, oraindik orain, Beloki sozietate gastronomikoa izan zenaren habeak mantentzen dituen espazio honetan.


Kutsadura eta elikagaietako mikroplastikoak, kezka ekologiko nagusiak\nJendearen kezka ekologiko nagusiak: hirietako kutsadura eta elikagaietako mikroplastikoak\nEbidentzia zientifikoek duela asko utzi zituzten gauzak garbi: planeta tratatu dugun moduak arriskuan jarri du planeta bera, eta irtenbideak atzeratzeak are gehiago larriagotuko ditu arazoak.\nIngurumenarekin lotutako arazoek ez dituzte ekologistak bakarrik kezkatzen; agenda politikoetan daude, denoi interesatzen zaizkigu. Baina, zenbat dakigu ingurumenaren inguruan? Zer kezka ditugu? Hori jakiteko, Internetera jo dugu berriz ere, eta honako hau aurkitu dugu, 6.100 iritzi eta iruzkin baino gehiago aztertu ondoren.\nZertaz hitz egiten dugu ekologiaz ari garenean?\nZein da gure kezka ekologikorik handiena? Zertaz hitz egiten dugu ingurumenaz eta ekologiaz ari garenean? Hiru gai hauetaz batik bat: hirietako kutsaduraz (% 27 kezkati dago horretaz), deforestazioaz (% 24) eta gehiegizko kontsumoaren ondorioez (% 23). Gai horien atzetik, nutrizioa (% 28) eta beste animalia-espezie batzuen desagerpena (% 9) daude.\nEta elikaduraz eta janari ekologikoaz hitz egiten dugunean?\nNutrizioaz hitz egiten dugunean, elikagaien bitartez irentsi ditzakegun mikroplastikoak dira kezka gehien sortzen digutenak (iruzkin guztien % 26tan aipatzen dira). Horiez gain, interes handia sortzen dute km0 politikaren ekoizpenak eta hedapenak (% 16), landare eta animalien manipulazio genetikoak (% 22), janariaren zaporerik ezak (% 19) eta elikagai jakin batzuen kontsumoak sor ditzakeen gaixotasunek (% 17).\nElikadurak eztabaida biziak eragiten ditu beti Interneten eta, ingurumenaren esparruan, horrek iritzi-desberdintasun handia sortzen du janari ekologikoaren inguruan. Haren defendatzaileek uste dute modu ekologikoan jateak nutrizioa hobetzen duela, ingurumenean laguntzen duela eta produktuen aniztasuna errazten duela. Janari ekologikoen kontrakoek, ordea, produktu garestiak direla uste dute, eta ez direla nahitaez osasuntsuagoak. Gainera, “eko” etiketek iruzur asko ezkuta ditzaketela uste dute, aterki bat eskaintzen baitie haien produktuak printzipio zientifiko egiaztatuetara atxiki gabe saldu nahi dituztenei.\nZer eskatzen diegu markei?\nProduktu onak nahi ditugu, baina ez hori bakarrik. Enpresak gero eta gehiago epaitzen gaituzte gure balioengatik, gizartearekin harremanetan jartzeko dugun moduagatik. Eta horrek ingurumenaren zaintza hartzen du barne, jakina. Aztertutako iradokizunak egin dituzten pertsonek argi dute: % 37k kontuan izaten du aukeratzen dituen markek giza eskubideak errespetatu eta lanean, enpleguan eta osasunean jardunbide egokiak eragin behar dituztela. Ingurumenarekin lotutako gaiak dira bigarren kezkarik ohikoenak (% 29), eta beste bi gai garrantzitsu izango genituzke horien atzetik: legeak betetzea eta iruzurraren eta ustelkeriaren kontrako borroka (% 18); eta kontsumitzaileen eta horien interesen babesa (% 16).\nDena den, eta markaren balioek gidatzen gaituztela aitortu arren, azken erabakia hartzeko orduan prezioak pisu handia duela onartzen dute Interneteko erabiltzaile askok, eta jasangarritasuna oso gutxitan jartzen dutela ekonomiaren gainetik. Askoren ustez, solidarioa eta arduratsua izateko ezinbestekoa da erosteko ahalmen ona izatea. Halere, beste ekimen batzuen inguruan ere hitz egiten dute, hala nola kontsumo-kooperatiben inguruan, horiek aukera jasangarriagoak eskaintzen baitituzte, arrazoizko prezioetan.\nEta zuk zer egiten duzu ingurumenean laguntzeko?\nInternet leku ezin hobea da esperientziak eta iritziak partekatzeko, baita bizitza jasangarriago bat izateko zer egin dezakegun jakiteko ere. Sarean egunerokotasunerako gomendio asko daude: garraiabide jasangarriak (garraio kolaboratiboak eta bizikleta, adibidez), etxeko nahiz hiriko baratzeak, eta elkarte edo mugimendu sozialetan parte hartzea, adibidez. Birziklatzea, elikadura-ohiturak aldatu eta janaria sasoiko elikagaiekin prestatzea, eta energia merkaturatzen duten enpresei gure eskubideak betearaztea ere gomendatzen da.\nHobeto eros dezakegu?\nGehienek baietz uste dute, inolako zalantzarik gabe. Kontsumo-ohiturei buruz hitz egiten duten erabiltzaileen % 68k bat egiten du erosteko orduan ondo pentsatu behar dela esatean. Iradokizunen artean, banaka egin daitezke horietako asko: eroste hutsagatik edo ohituragatik ez erostea (% 24), artikuluak zaintzea eta gutxiago erostea (% 22), sustatu nahi dugun merkataritza-mota aukeratzea (% 17), alderdi sozialak eta etikoak baloratzea (% 14), ingurumen-irizpideak kontuan izatea (% 12) eta bigarren eskuko objektuak erostea (% 11). Beste batzuek, berriz, ahalegin kolektiboa behar dute. Black Friday gisako mugimenduei, beherapenei edo Gabonetako erosketei boikot egiteaz hitz egiten da, adibidez.\nNola hezi nahi ditugu gure seme-alabak?\nInterneten ekologiaz hitz egiten duten aita eta ama guztien erdiek baino gehiagok (% 58k) ingurumenarekiko balio arduratsuetan oinarritutako hezkuntza bat nahi dute beren seme-alabentzat, eta modu positiboan baloratzen dituzte balio horiek sendotuko dituzten jarduerak. Ontzat ematen dute, esaterako, landa-eremura irteera didaktikoak egitea eta horietan zuhaitz bat landatu edo konposta egitea (% 29), materialak birziklatu eta eskulanak egitea (% 27), sukaldaritza osasuntsuarekin eta elikagai ekologikoekin lotutako jarduerak gauzatzea (% 25) edo, pelikulen edo dokumentalen bitartez, balio ekosozialak helaraztea (% 19). Azken finean, beren seme-alabek txiki-txikitatik ingurumenarekiko errespetuzko ohiturak beregana ditzaten nahi dute.\nErabili edo berrerabili?\nZalantzarik gabe, bigarren aukera onuragarriagoa da ingurumenarentzat. Horregatik, erabiltzaileen % 30ek berrerabili egiten du normalean, oso bestelako eremuetan: sormena (% 24); etxe, taberna edo saltokien dekorazioa (% 22); jantzien edo bizikleten gisako objektuak zaharberritzea (% 21); plastikozko edo beirazko objektuen birziklatze industriala (% 18); eta eraikuntzaren sektorea (% 15). Berrerabilpenaren igoera dela-eta, izugarri areagotu dira bigarren eskuko arropa saltzen duten webguneak, baita ekonomia zirkularreko eta turismo jasangarriko ekimenak ere.\nGure azterketaren arabera, gero eta gehiago kezkatzen gaitu munduan uzten dugun arrasto ekologikoak. Ordezko energiak sustatuko dituen energia-eredua aldatzea edo neska-mutilentzako beste hezkuntza-programa batzuk nahi ditugu, birziklatzen edo energia aurrezten erakuts diezaieten. Ekimen horiek osatu egingo dituzte jendeak bere kasa egiten dituen beste gauza batzuk, hala nola erabili eta botatzeko produktuak saihestea, plastikozko poltsak ezabatzea, garraio publikoa erabiltzea edo alderdi politikoetako eta GKE-etako kide izatea. Beharrezkoak diren ekimen erabilgarri horiek arindu egiten dituzte aurrez aurre ditugun gairik premiazkoenak: ekosistemen suntsipena, kutsadura, natura kaltetzen duten materialak eta elikadurarekin lotutako ingurumen-arriskuak.\nGarraioa, etxebizitza, hezkuntza, kultura… Jakin nahi duzu zer iritzi duen jendeak gai horien eta beste batzuen inguruan?\nNoizean behin, LABORAL Kutxan azterketak egiten ditugu Interneten jasotako iritziekin, bizi garen gizarte honek nola arnasten duen jakin nahi dugulako eta hari ahalik eta zerbitzurik onena eman nahi diogulako.\nHorrela, ikusi dugu banka-zerbitzu digitalen inguruko kexa gehienak ordainketa-ordutegiekin eta langilerik ezarekin lotuta daudela, kirol amateurra bakarrik eta aire zabalean egitea gogoko dugula eta familia-eredu berriek aurrez aurreko iritziak sortzen dituztela, baita guretzat etxebizitza ideala nolakoa den ere. Era berean, kontsumo-ondasun handien erosketei nola aurre egiten diegun, gure ohitura kulturalak zein diren, eta kotxeei edo Gabonetako opariei nahiz Gabon zaharreko ospakizunei buruz zer pentsatzen dugun jakin dugu. Garraioa, oporrak, hezkuntza… ez ditugu gai asko kanpoan utzi, eta denak eskura dituzu gure blogean, ilustrazioekin eta infografiekin lagunduta. Erabilgarriak izatea espero dugu. Horretarako gaude!\nTags: internet azterlanak kezka ekologiko mikroplastikoak\nJende gehienak kotxe elektriko bat izan nahiko luke, millennial deiturikoek salbu, nahiago baitute kotxerik ez izan


Usurbe Antzokian asteburuan hasiko dira zinema bonua erabiltzen - Goierriko Hitza : Goierriko Hitza\nAstebukaera honetatik aurrera, Usurbe Antzokiak denboraldi honetako zine bonuak izango ditu eskuragarri leihatilan. Bonuak 6 sarrerakoak izango dira eta 19,80 euroko prezioa izango dute. Bonu hauek saio komertzialetan eta zineklub saioetan izango dira erabilgarri, eta 2020ko udara arte iraungo dute.\nAsteburu honetako karteldegia ondorengoa da:\nAzaroak 8, ostirala.\nAzaroak 9, larunbata.\n17:00 Abominable (3D)\n19:30 Secretos de Estado\n22:30 Secretos de Estado\nAzaroak 10, igandea.\n22:00 Secretos de Estado\nAzaroak 11, astelehena. (Ikusleen eguna)\nAzaroak 12, asteartea.\n19:45 Zarzuela zuzenean / en directo: “Doña Francisquita”


EH Bildu: "Maroto bezala, maiatzaren 26an EAJ etxera bidaliko dugu" - Artziniega - Aiaraldea.eus\nIzar Mendiguren Cosgaya 2019-05-19 15:00\nArtziniegako EH Bilduren ekitaldian Ainhize Solaun Batzar Nagusietarako hautagaiak, Zuriñe Frutos zerrendakideak eta Joseba Vivanco alkategaiak hartu dute parte, besteak beste.\nFrontoian burutu du ekitaldi politikoa Artziniegako EH Bilduk. Ainhize Solaun Mendiguren Batzar Nagusietarako Aiarako hautagaiak hartu du hitza lehenik. Apirilak 28ko emaitzak justizia poetikotzat jo ditu: "40 urteren ostean eskuinekoak kanporatu ditugu. Maitzaren 26an emaitzak hobetuko ditugu". Aiaraldeari dagokionez, 9 udalerritan gobernuan zein oposizioan EH Bilduk eginiko lana goraipatu du, "lorpen handiak izan ditugu, nahiz eta borrokak sufrimendu ugari ekarri". Aipamen berezia egin die Isidro Murga eta Galder Barbadori. Egoera politikoari erreferentzia eginez, ziklo berriaren beharra azpimarratu du: "Bestelako lehentasun eta gobernu ereduak behar ditugu, parte hartzean oinarritutakoak, herriek preferentzia izango dutenak". Euskal Herriko langabezia tasa altuenetakoa eskualdean dagoela nabarmendu du, tokiko komertzioek multinazionalen negozioei aurre egin behar dietela, "eta gazteek atzerria jo behar dutela ogia lortzeko". EH Bilduren aldeko boza eskatu du hautagaiak: "Talde lanak, ilusioak, gardentasunak eta zintzotasunak definitzen gaitu. Gu ez gara politikari profesionalak, militante politikoak gara; urteak daramatzagu herri eta nazio honen alde lanean, horregatik dakigu EH Bildu dela tresnarik eraginkorrena norabidea aldatzeko".\nZuriñe Frutos EH Bilduren zerrendakideak herri programako egitasmoak laburtu ditu. "Datozen lau urteetarako ni naiz aurpegi berrietako bat, baina ilusioz eta zalantza gabe heldu diot proiektuari". Izan ere, parte hartze prozesuaren bidez osatu dute zerrenda eta herri programa. "Udaletxe zaharraren eraikin guztia egokituko dugu, ikasteko gunea...". Elkarte eta herritarrei begirako egitasmoak aipatu ditu Frutosek. Obra eta inbertsioetatik harago, Artziniegak aldaketa izateko beharrezkotzat jo du EH Bilduk gobernatzea.\nJoseba Vivanco alkategaia izan da hitza hartzen azkena. Artea Elkarte Etnografikoko jendea eta Museoa Bizirik mugimendua zorionduz hasi du bere tartea, "urte gogorra izan arren, eutsi egin diozue, eredu izan zarete". Etorkizunaz garbi mintzatu da: "4 urte pasata ez gaude hemen irabazteko bakarrik, gobernatzeko baizik. Artziniegak eta jendeak hori merezi du". EAJren lana kritikatu du zerrendaburuak: "Museoa ixteko zorian egon da; Suitzako bandera jarri dute udaletxe zaharrean ongi etorri errefuxiatuak beharrean, udalbatzan onartu bazen ere; eskualdeko euskarazko komunikabide bakarrari dirulaguntza kendu zioten PPk aurrekontuak babestu zitzan, Gaztelekua oztopo arkitektonikoak kendu gabe inaguratu dute...". Artziniegarren geroa dago jokoan, Vivancoren aburuz: "Kontua ez da nork inbertitu edo aurrezten duen gehiago, gauzak egiteko modua baizik, horregatik nahi dugu EH Bilduk irabazi eta gobernatzea". Horretarako taldea -zerrendakideak- aurkeztu dituzte segidan. Baikor eta indartsu azaldu da taldea:"Maroto bidali genuen bezala maiatzaren 26an EAJ etxera bidaliko dugu".


Publicado en mayo 13, 2014 por Biturie\nUste dut Juncker-ek esan duela probintzia sezesionistak EBtik kanpo geldituko direla. Tipo hori, gainera, agintari gorena bihurtuko da. Jakin dut, gainera, europarlemantarioek 6.500 € garbiak irabaziko dituztela, gehi bidaiak, idazkariak, ….. Badakit, horretaz gain, Iturgaiz bezalako pertsonaje ezjakin eta eskolagabetu bat EBren ordezkari izango dela, Frantziako FNren, Holandako xenofoboen eta gainerakoen artean. Amaitzeko esan, EBk ez dituela onartuko gehiengo absolutu ikaragarri batez independentziaren alde egiten duten Ukrainako lurraldeak; hortaz, Euskal Herri independientea ere ez luke onartuko. Zer defendatzera doaz Bilbao eta Juaristi Bruselara, EBra? Nik, egia esan, ia-ia gehiago gura dut Errusiaren edo Indiaren parte izan, era honetako Europarena baino.\nPatxo en mayo 14, 2014 en 10:05 am dijo:\nOlarizu en mayo 15, 2014 en 9:07 am dijo:\nTxikia nintzenetik entzuna dut Europatik etorri behar zela Euskadiren askatasuna, pixkanaka pixkanaka europar estatuen ahulezia ikusiko genuela eta hortaz, europako herrien askatasuna. Urteak pasa, eta kontrakoa ikusten dugu orain. Hainbeste gezur, berriz ere…\nAskatasuna eta EB batera badatoz, ondo; bestela, nik askatasuna preferitzen dut.\nRAFA en mayo 15, 2014 en 2:57 pm dijo:\nOndo esanda Olarizu.\nkema en mayo 15, 2014 en 9:35 pm dijo:\nNire ustez noraino edo norantz ez dakigu momentu hontan, Mundu osoan Herriak mugitzen ari dira eta, Euskal Herrian ezik. Beraz ze edo zer, gure eguneroko lekurik galdetzea penagarria da.\nBarkatu nire euskaragatik, baina horrela sentitzen dut, ta sopapo bat abertzale partidu guztiontzat.\nAdibidez inoiz ez (agian 1977-78) gaur egun arte oso jende elkar etorkisunari buruz ari, nahiz eta desberdinak bai garela, baino gure politikoak bost azola zaie… bakoitza berea… oso ‘kematu’ nau gai horrekin.\nAnónimo en mayo 16, 2014 en 8:37 pm dijo:\nGaur egun, Europa Batasunean egotea merezi du? EBtik kampo egotea edo geratzea arazoa da? Nik uste dut ezetz. Norvegia edo Suiza kanpoan daude eta horregatik inolako arazorik dute. Gainera, errealitatea ez onartzeak arazoak sortuko ditu. Eskoziak independentzia nahi du eta erreferendum bat egingo du. Katalunian gauza bera edo hemen , E. Herrian agian beste mugimendu independentzia lortzeko edo eskatzeko mugimendu bat sor daiteke . Gainera, ikusiko dugu zer gertatuko den Belgikan edo Europako herri batzuetan barreiatuta dauden hungariakoekin. Europa herri askoren mikrokosmos bat da eta hori ukatzea, nire ustez arazo pilo bat sortuko da Europa Batasunean onartu ezean. Hau guztia presio eltzea da eta edozein egunetan leher daiteke.\nnaparra en mayo 22, 2014 en 6:46 am dijo:\nHabeis visto la entrevista a Izaskun Bilbao en el Gara? Y a esta le vais a votar? Como puede decir que Catalunya va por detrás? o que no le ha dedicado ni un solo minuto a gure esku dagp? pero esta tipa ya sabe lo que pasa en el país o vive en los mundos de yupi?


Athletic Club VS RCD Mallorca 2007-5-27 | Athletic Clubeko Webgune Ofiziala\n2007-5-27 - 17:00\nAthletic Clubek 1-Mallorcak 0: Gutxiago falta da\nAthletic Clubek eskura dauka denboraldi honetarako geratu zaion helburua: Lehen Mailari eustea, Mallorcari 1-0 irabazi…\n2007ko mai. 27a\nAthletic Clubek eskura dauka denboraldi honetarako geratu zaion helburua: Lehen Mailari eustea, Mallorcari 1-0 irabazi eta gero Urzaizek 63. minutuan Adurizi eginiko penaltia gauzatu ostean. Finaltzat hartzen zen partida eta finala irabazi da, beste bi falta diren arren. Espero zen bezala partida ez da ikusgarria izan, aukera gutxi egon da, tentsioa nagusi izanik eta harmailetatik etengabeko sostengua iritsi zaio taldeari. Oraingo honetan behintzat eguraldia ere laguna izan da.\nAste osoko esamesak alboratuz, San Mameseko partidan batu dituzte indarrak zurigorriek helburua lortzeraino. Arerioak argi eta garbi erakutsi du paseatzera ez zetorrela eta hasi bezain pronto Victorrek buruz errematatu du gutxigatik kanpora. Athletic Cluberi zerbait kostatu zaio ekimena hartzea eta partidaren gidaritza hartu duen arren ez du aukera garbirik sortu Mallorcak kontraerasoan bildurra sortzen zuen bitartean. Athletic Clubek (4-2-3-1) baloi asko lapurtzen sitúen, baina azken paseetan zerbait falta zitzaion. Esaterako, Yestek Moyari lana eman dio korner zuzenean 37. minutuan eta hortik gutxira Gabilondok sartu du gola, baina laguntzaileak baliogabetu egin du Etxeberriaren erdiraketa.\nAtsedenaldian gainerako zelaietan emaitzak lagun ziren, batzuk behintzat, baina falta zen etxeko lanak egitea. Horretarako prest irten da taldea bigarren zatian. Zoritxarrez lehen zatian bezala, estreinaldiko aukera garbia Mallorcarena izan da eta baita Victorrena ere, 52. minutuan, Arangoren pasea area ertzetik errematatuz, baina Aranzubiak ederto erantzun du baloia alderatuz. Hortik gutxira Urzaiz sartu da Gabilondoren ordez, Yeste ezker aldera pasa da eta Aduriz Urzaizen atzetik, eta 55. minutuan penaltia eskatu du irten berria zen aurrelariak, baina ez da izan.\nTuterakoak protagonista izaten segitu du, 61. minutuan gora errematatuz Yesteren erdiraketa. Ia atsedenik gabe, Yestek atera du falta bat zelai erditik eta Nunesek kamisetatik heldu dio Adurizi. Penaltia. Tentsio uneak eta Urzaizen gola.\nManzanok Jankovic eta Maxi sartu ditu zelaira Varela eta Victorren ordez. Gorritxoen eskema ez da asko aldatu, baina lerroak bai, aurrerago kokatu baititu Mallorcak. Gurean Javi Gonzalez irten da Yesteren ordez 73. minutuan, ezker hegalean jokatzeko, eta Athleticek abantailari eutsi dio zirrikutuak utzi gabe. Tiko itzuli da lehiaketa ofizialetara lesio luzearen ondoren eta Javi Gonzalezek aukera izan du luzapenean bigarrena egiteko, baina abantaila gehiegi zirudien ikusitakoaren arabera. Gainera etxeko lanak amaitutzat emanda zituen jada Athleticek.\nGaurkoak bederen, bi jardunaldi gaurkoak bezain gogorrak falta direlako. Kontuak lehen baino garbiagoak dira: partida bat irabaziz gero salbazioa lortuta, berdinduta ere Realak eta Celtak irabazten ez badute, eta galduta ere jardunaldi honetan Celtak galtzen badu eta Realak irabazten ez badu, baina hobe lehen aukerari eustea Vila-realen bertan. Erronka zaila baina garaipenaren bidea behin hartuz gero edozein gauza gerta daiteke taldea bakarrik egongo ez den partidan. Gutxiago falta da, lor dezagun.


Euskal Herriko Emakumeen Mundu Martxa Bergaran bildu da protokoloaz hausnartzeko - Bergara - Goiena.eus\nEuskal Herriko Emakumeen Mundu Martxa Bergaran bildu da protokoloaz hausnartzeko\nMaite Txintxurreta 2017-09-23 14:44\nEuskal Herri mailako bilera irekia egin dute goiz osoan zehar kartzela zaharrean. Bertan, plataformak ikasturte berrira begira dituen asmoak errepasatu dituzte, eta, horrez gain, datorren urtean Bilbon egingo duten nazioarteko topaketa aurkeztu eta eraso matxisten aurrean aplikatu beharreko protokolo berritua aurkeztu eta eztabaidatu dute.\nEuskal Herriko txoko desberdinetatik etorritako talde feministetako kideak zen norbanakoak izan dira gaur goizean Bergarako gaztetxean Euskal Herriko Emakumeen Mundu Martxako Plataformak antolatutako topaketan.\nGoiz osoko jardunaldia izan da, eta, aurkezpen eta ongi etorrietarako tartearen ostean, Plataformako bozeramaleek 2018ko Emakumeen Mundu Martxa eta honen baitan Bilbon egingo duten nazioarteko hitzordua aurkeztu dute.\nHamaiketakoa egin ostean, ikasturte berrira begira indarkeria sexista gaitzesteko protokoloaren berritasunak aurkezteari ekin diote bozeramaleek. Izan ere, Euskal Herriko Emakumeen Mundu Martxako plataformak badu hilketa matxistak izaten direnean eman beharreko erantzuna zehazten duen protokolo bat. Hala ere, protokolo hori "dokumentu amaigabea eta dinamikoa" da, eta, horregatik, berau birpentsatu eta zenbait ekarpen egin dizkiote, berau "egokia eta bateratua" izan dadin, Bergarako Martxanteretako Luciana Alfaroren berbetan. Bada, gaurko bileran berritasun horiek ezagutarazi eta komentatu dituzte bertaratutakoek.\nHain zuzen, azkenengoz asteon aktibatu dute protokolo hori, joan den astean Uztaritzen (Lapurdi) izandako hilketa sexista gaitzesteko. Hala, esaterako, Bergarako San Martin Plazan elkarretaratzea egin zuten salaketa modura.\nBada, gaur aurkeztutako berritasunen artean, plataformak proposatu du hilketa matxista bat izaten denean, elkarretaratzeak egiteaz gain, eraildakoen izena herrietako gune publikoetan jartzea, berau ezagutaraziaz eta memoria indibiduala landuaz. Hala, muralak margotzea edota informazio orriak banatzea proposatu dute, dolu kolektiboa eta salaketa mezua ahalik eta jende gehienarengana hel dadin.


Miren Lazkanok bosgarren postua lortu du eta Klara Olazabalek zazpigarrena Paueko Munduko Kopan - basqueteam\nBasque Teameko bi palistek oso lehiaketa ona egin dute. Bi piraguistak une onean iritsi dira Paueko Munduko Kopara.\nKlarak hautapen ikaragarria egin zuen, sendo borrokatu zuen Tokioko Jokoetarako txartela lortzeko eta, azkenean, Nuria Vilarrublak irabazi zion arren, bere arrastoa utzi eta hurrengo hitzordu olinpikoetarako hautagai nagusietako bat dela erakutsi zuen.\nMirenek, bestalde, atzean utzi du denboraldi oso batean uretatik kanpo eduki zuen sorbaldako lesioa. Joan den irailean Pragan jokatutako Europako txapelketan lehiatu zen Miren, eta gure palistarik onena izan zen, C1eko finalean zazpigarren bukatu baitzuen.\nPaueko Munduko Kopan, biek euren ezaugarriak eta potentziala garbi erakutsi dituzte. Ostiraleko sailkapen txandan Klarak bederatzigarren bukatu zuen eta Mirenek hamazazpigarren. Gaur goizean egindako finalerdian seigarren postuan bukatu du donostiarrak, Klarak baino jaitsiera motelagoa burutuz eta 15. atean talka bat eginez. Irungo piraguista izan da finalerdiko azkarrena. Finalean, gauzak zaildu egin zaizkie biei, 22. atean Mirenen kasuan, eta 8. atean Klararen kasuan, jasotako 50eko penalizazioengatik.\nMiren Lazkanok bosgarren postuan bukatu du Paueko Munduko Kopa, Ana Satila brasildarrarengandik 48.88ra. Aritz Fernandez Mirenen entrenatzaileak, Basque Teami esan dionez, “oso pozik gaude erakutsitako mailarekin, mugimenduak gauzatzean izan dugun argitasunarekin eta Mirenen jarrera bikainari esker txanda bakoitzean hobera egiteagatik”. “Finalaren txanda asko gozatu dut, eta ondo sentitu naiz, hori zen nik benetan nahi nuena”, gaineratu du Mirenek.\nKlara Olazabal zazpigarren izan da, txapeldunarengandik 49.39ra. Xabier Taberna Klararen entrenatzaileak esan duenez, “50a esleitzeko erabakia nahiko zorrotza izan da, baina hori alde batera utzita, Klarak ondo burututako jaitsiera egin du, nahiko egonkorra”.\nIÃ±urrategik, Vallejok eta Zabalzak “hegan” egin dute Groenlandiako izotzean hamaika ordutan 265 kilometro eginez\n500 kilometro bain gutxiago falta zaizkie kostaldean dagoen Thuleko herrixkara iristeko Bilbo, 2011ko ekainaren 9a. ”¡Sinestezina, hegan zoazte!” une oro Iñurrategi, Vallejo eta Zabalzaren espedizioa jarraitzen ari den meteorologoak utzitako mezuak argi adierazten du zein den egoera. Kilmetro sorta ederra bildu dituzten NATURGAS/BBK TRANSANTARTIKA espedizioko kideek Groenlandian burutzen ari diren zeharkaldian: 265 kilometro egin […]


Hernaniko liburutegian emanaldiak burutuko dira. Noticias de Navarra\nHernaniko liburutegian emanaldiak burutuko dira\nUdalak udaberrirako kultura programazioa aurkeztu du berrikuntza ugarirekin\nAitziber Muga - Miércoles, 14 de Febrero de 2018 - Actualizado a las 06:03h\nRakel Gonzalez, Koro Etxeberria eta Agurtzane Aizpuru, atzoko aurkezpenean Biterin.\nHernani- Hernaniko Udalak atzo udaberriko kultura programazioa aurkeztu zuen eta berrikuntza nabarmenak dakartza. Esaterako, lehenengo aldiz literatur atala sartu da programa barruan.\nRakel Gonzalezek, udal liburutegiko arduradunak jakitera eman zuenez, ohiko eta ez ohiko ekimenak antolatu dira datozen hilabetetarako eta ekitaldi guztiak, ahozko narrazioko tailerra eta ipuin kontaketak ezik, liburutegian burutuko dira. “Honela, liburutegiak beste ikuspegi bat duela ezagutzera eman nahi dugu: ikuspegi ludikoa”, azaldu zuen.\nLiteratur atalari dagokionez, berrikuntzen artean ahozko narrazio eta idazkera tailerrak aurkitzen dira.\nBestalde, saio linbikoak, hots kultura eta emozioak lotzen dituzten ikuskizunak, antolatu dira. Hiru emanaldi hitzartu dituzte hiru musikarirekin. Kontzertu akustiko batean beraiek aukeratutako literatur testuak iraurriko dituzte;literatura, musika eta emozioak uztartuz. Otsailean Eneritz Furyac, martxoan Borja Estankona eta apirilean Rafa Rueda arituko dira.\nAzkenik, Gonzalezek haurrentzako ipuin kontaketak bikoiztu egin direla azpimarratu zuen: “Lehen hilabetean behin egiten genuen saioa eta orain bi kontaketa egongo dira hilean. Hernaniko aurrekontu parte-hartzaileetan herritarrek aukeratutako proiektua da eta diru partida handitu denez, ipuin kontalari gehiago ekarriko ditugu”.\nKultura teknikariak, Agurtzane Aizpuru haurrei zuzendutako ekin-tzak azaldu zituen. Haurrentzako antzerkiari dagokionez, Izar (larunbat honetan), Kaput eta Linbo Planeta ikusteko aukera egongo da. Guzti-guztiak berriki estreinatutakoak dira.\nKoro Etxeberriak, Kultura zinego-tziak, azaldu zuenez, helduentzako antolatzen den antzerki zikloko lanak ere berriki estreinatutakoak dira: Soka, Ergela eta Txarriboda. Zinegotziak Biteriko auditorioko aforoa 170 eserlekutik 210era handitu dela azpimarratu zuen, azken astetan egin diren lanei esker.\nLehenengo emanaldia bihar bertan izango da, Aukeran dantza konpainiak Maurizia lana aurkeztuko baitu.


Europako Batzordeak dio Finlandiako kaio batean antzemandako hegazti-gripearen barietatea ez dela arriskutsua. | Consumer\nEuropako Batzordeak dio Finlandiako kaio batean antzemandako hegazti-gripearen barietatea ez dela arriskutsua.\nHegaztientzako arrisku txikia dakarren birusa da.\nEuropako Batzordeak ziurtatu du asteburu honetan Finlandiako kaio batean detektatutako hegazti-gripearen kasua ez dela arriskutsua. Bruselatik jakinarazi dute birusaren aldaera bat dela, hegaztientzako arrisku txikia dakarrena eta pertsonen osasunerako arriskurik sortzen ez duena.\nPhilip Tod Osasun eta Kontsumitzaileen Babeserako eledunak jakinarazi duenez, Finlandiako albaitaritza-bulegoak argitu du hau ez dela H5N1 birusa, Asian arazoak sortzen ari dena.\nFinlandiako agintariek erabaki dute ahalmen patogeno gutxiko aldaera bat dela, basa-hegaztietan dagoena, eta arrisku gutxi dakarzkie eskortako hegaztiei, ezta gizakien osasunari ere.\nDatorren irailaren 6an EBko albaitari-adituen beste bilera bat egingo da, basa-hegaztien zaintza areagotzeari buruz eztabaidatzeko. Aurreko bilera batean, Europako Batasuneko adituek hegazti migratzaileen zaintza areagotzea erabaki zuten, nahiz eta ia ez dagoen gaixotasun hori Europara bide horretatik iristeko arriskurik.\nBabes-neurriek mugetan jarri dute arreta bereziki, eta epidemiak jotako herrialdeetatik haragia eta hegaztiak inportatzeko debekuak behar bezala aplika daitezen kontrolak indartu dituzte.\nGaixotasunaren lehen agerraldia Thailandian atzeman zen 2004an. Berehala, EBk herrialde horrekiko mugak ixtea erabaki zuen, eta gero Asiako beste 8 herrialdetara zabaldu da: Kanbodia, Txina, Indonesia, Laos, Malasia, Ipar Korea, Pakistan eta Vietnam. Abuztuaren 12tik aurrera Errusia eta Kazakhstan gehitu zitzaizkion zerrendari.\nGaur egun Asian dagoen hegazti-gripearen agerraldiak 125 milioi hegazti hil edo hil ditu, 8.000 eta 12.000 milioi euro bitarteko galera ekonomikoak eta 50 pertsona inguru hil dira. Gainera, beldur da birus horrek azkenean giza gripearen pandemia eragingo duela.'\nEuropar Batasunari dagokionez, kasu nagusiak Italian (1999-2000) eta Herbeheretan (2003) gertatu ziren. Azken kasu horrek 30 milioi hegazti suntsitu zituen, eta 150 milioi eurotik gorako galera zuzenak eragin zituen.\nbegiztatu finlandia-eu gripe-eu


Estatu Islamikoak hartu du bere gain Sri Lankako atentatuen erantzukizuna | Mundua | Berria\nEstatu Islamikoak hartu du bere gain Sri Lankako atentatuen erantzukizuna\nGobernuak uste du balitekeela Zeelanda Berrian martxoan bi meskiten kontra eginiko erasoaren mendekua izatea. 321 dira hildakoak, eta 521 zaurituak\nIgandeko atentatuetan hildako hainbat lagun lurperatu zituzten atzo Kolonbon. Dolu egun nazionala izan zen atzo. M.A. PUSHPA KUMARA / EFE\nNegombon hildakoak lurperatzeari ekin zioten atzo, dolu egun nazionalean, zuri koloreko ikurrez inguratuta, zuria heriotzaren kolorea baita Sri Lankan. Kolonbo hiriburutik 40 kilometro iparraldera dago Negombo. Han izan zen sarraskirik handiena, elizkizuna hastear zela. Guztira 321 lagun hil eta 521 zauritu ziren igande goizaldean hainbat hotelen eta elizen kontra izandako atentatu katean. Hogei minututan sei atentatu egin zituzten: Negombon, hiriburuan eta beste bi hiritan; Katanan eta Batticaloan. Handik bost ordura, beste bi atentatu egin zituzten hiriburuan. Ekintzaile suizidek egin zituzten eraso guztiak, lehergailuak zartaraziz.\nAtzo jakin zen nor izan zen erantzulea. Estatu Islamikoak komunikatu labur baten bidez aitortu zuen berak egin zituela erasoak. Amaq albiste agentzian jakinarazi zuen ekintzaileak bere izenean ari zirela: «Herenegun koalizioko herrialdeetako herritarren eta kristauen aurka egindako erasoen egileak Estatu Islamikoko borrokalariak dira». AEB Ameriketako Estatu Batuek muturreko talde islamistari aurre egiteko zuzentzen duten nazioarteko koalizioari egiten dio erreferentzia testuak; gaur egun, 30 eta 40 artean dira koalizioarekin bat egiten duten herrialdeak.\nSri Lankako Gobernuaren tesia berretsi da horrela; izan ere, komunikatua kaleratu baino ordu batzuk lehenago jakinarazi zuen bertako taldeek «nazioarteko sare» baten laguntza izan zutela erasoa egiteko. Rajitha Senaratne gobernuko bozeramaileak atentatuaren biharamunean bertan egindako agerraldian babestu zuen teoria hori: «Ez dugu uste eraso hau soilik herrialde honetara mugatzen den talde batek egin duenik. Nazioarteko sare bat zegoen. Ez dugu uste herrialde honetako erakunde txiki batek egin dezakeenik hau dena».\nNTJ National Thowheeth Jamaath da talde txiki hori, eta harremana dauka beste batekin; JMI Jammiyathul Millathu Ibrahimekin. Talde islamikoak dira biak, eta, orain arte hilketarik egin ez badute ere, maiz egin dituzte estatua budisten kontrako erasoak.\nAdituek aditzera eman dutenez, Estatu Islamikoak herrialdean dituen besoak dira, islamaren muturreko bi adarren —salafismoaren eta wahabismoaren— abaroan sortuak. Sri Lankak 22 milioi biztanle ditu, eta etnia eta erlijio anitz, baina budistak dira nagusi, %70 inguru, gehienak zingalesak. Musulmanak bi milioi pasa dira, mairuak eta malaiarrak nagusiki, eta hinduak, berriz, 1,2 milioi, gehienak tamilak.\nAzken urteotan, areagotu egin da komunitateen arteko talka, musulmanen eta budisten artekoa bereziki, eta, iaz izandako liskarren harira, gobernuak larrialdi egoera ezarri zuen. Budistek ere badute muturreko talde armatua: Bodu Bala Sena. Iaz, indarkeriazko 86 ekintza izan ziren, eta aurten beste 26 istilu erregistratu dituzte, tartean kristauen kontra egindakoak. Uhartean herritarren %7 dira kristauak, eta gehienak budista eta hindu ez diren zingalesak eta tamilak dira.\nTamilak baztertuta egon dira urteetan. Gobernuak euren eskubideak urratu ditu, eta etengabeak izan dira haien kontrako erasoak; desplazatuak eta hildakoak eragin ditu. LTTE Tamil Eelameko Askatasun Tigreen eta gobernuaren arteko gerra zibila ia 30 urtez luzatu zen, 1983tik 2009ra, eta duela hamar urte eman zuten amaitutzat, gobernuak erasoaldi militar zabal baten ostean garaipena aldarrikatu zuenean. LTTE talde tamil nazionalista sekular bat zen, eta gatazkan 80.000 eta 100.000 lagun artean hil zituzten. Uhartearen iparraldean eta ekialdean bizi dira bereziki tamilak, eta bazterketa bere horretan da.\nIgandeko atentatuek, baina, herrialdearen muga zeharkatu dute. Gobernuko iturriek aditzera eman dute Zeelanda Berrian martxoan izandako erasoen erantzuna izan dela. Ruwan Wijewardene Estatuko Defentsa idazkariak parlamentuan egindako agerraldian esan zuen ikertzen ari direla horrela izan ote den, baina ez dutela baztertzen atentatua eraso haren «mendeku» moduan egin izana. Zeelanda Berrian, Christchurch hirian, 50 pertsona hil zituzten martxoaren erdialdean, bi meskitari eraso eginda. Brenton Tarrant Australiako supremazista zuria izan zen atentatu horien egilea.\nSri Lankako Gobernua, dena den, autokritika egiten hasi da; izan ere, ikertzen hasi dira zergatik ez zieten arreta jarri segurtasun indarrek hilaren erdialdean egindako ohartarazpenei. Sri Lankako Poliziaren buruak apirilaren 11n jakinarazi zion gobernuari atentatu suiziden arriskua zegoela. Maithripala Sirisena presidenteak, baina, salatu du informazio hori ez zela berarengana iritsi, eta, hortaz, iragarri du aldaketak egingo dituela segurtasun sailean: «Horren berri izan banu, berehalakoan hartuko nituen neurriak».\nPoliziak, bien bitartean, 40 lagun atxilotu ditu erasoekin lotura dutelakoan, eta herritarrei adi egoteko eskatu die, zartarazi gabeko eta lehergailuz betetako kamioi bat egon litekeelakoan. Agintariek, berriz, batasuna eskatu dute indarkeriari aurre egiteko. «Ez dugu utziko beste 30 urteko gatazka bat hasten».


Guda Zibilean borrokatu zirenei omenaldia Artxandan\nuriola.eus 2014-06-20 08:05 Bilbo\nGuda Zibilean askatasunaren alde borrokatu zuten gudariei omentzeko ekitaldia egingo da bihar Artxandan kokatuta dagoen “La Huella” monumentuan.\n2015eko Aste Nagusiaren hasiera data abuztuaren 22ra atzeratu du Jaien Batzordeak\nuriola.eus 2014-06-19 10:08 Jaiak Bilbo\nEusko Jaurlaritzari 2015eko jaiegunen egutegia "epean" emate aldera, gaur Bilboko Jaien Batzordea bildu da, eta 2015eko Aste Nagusia abuztuaren 22tik 30era ospatzea adostu du, aho batez.\nEHBildu Bilbo 2014-06-19 09:00 Politika\n2012az geroztik Udalak, azalpenik eman gabe, egiteari utzi zion Frankismoaren biktimei omenaldia berrartu du koalizio soberanistak gaur goizean.\nFrankistar armadak Bilbo menderatu zuen 77. urtemugan\nuriola.eus 2014-06-19 08:47 Bilbo\nGaur bezalako egun batez, duela 77 urte, 1937ko ekainaren 19an hain zuzen, sartu ziren Bilbon tropa frankistak. Gertaera hura gogoan, hainbat ekitaldi antolatu dira.\n‹‹ Aurrekoak 1 2 3 4 ... 387 388 389 390 391 392 393 394 ... 440 441 442 443 Hurrengoak ››


Kutsatutako 20.000 arraultza likido atzeman dituzte Bizkaian | Berriak Gizartea | EiTB\nKutsatutako 20.000 arraultza likido atzeman dituzte Bizkaian\nKutsatutako 20 tona arrautza likido atzeman dituzte Bizkaian\nMiren Dorronsoro Eusko Jaularitzako Osasu Publikoko arduradunak lasaitasun mezua helarazi du, "ziur" baitaude ez dagoela kutsatutako produkturik merkatuan.\nArrautza kutsatuak aurkitu dituzte EBko zazpi estatutan\nKutsatutako 20.000 kilo arrautza likido atzeman dituzte Bizkaian\nDagoeneko 18 dira kutsatutako arrautzak atzeman dituzten herrialdeak\nFipronilez kutsatutako 20.000 arrautza likido pasteurizatu atzeman ditu Eusko Jaurlaritzako Osasun Sailak Bizkaian. Frantziatik zetorren produktu-sorta.\nIntsektizida honek kutsatuta atzemandako lehen sorta da Estatu Espainiarrean. Elikadura arloko banaketa-kateetan sartzeko produktuak ekoizteko bidali dute sorta Bizkaiko enpresa batera.\nMiren Dorronsoro Eusko Jaurlaritzako Osasu Publikoko zuzendariak azaldu duenaren arabera, alerta jaso bezain pronto, Osasun Saileko ikuskapen zerbitzuak kutsatutako sorta geldiarazi du. Hala, produktuak ekoizteko kateren batean sartzea ekidin dute, "osasun publikoaren aurkako arriskuak ezabatzeko".\nHorrez gain, Dorronsororen esanetan, datozen egunetan suntsituko dituzte kutsatutako arrautzak, alerta horren ondorioz abiatutako neurri guztiak martxan jartzeaz gain. Azkenik, lasaitasun mezua helarazi du, "ziur" daudelako ez dagoela "inolaz ere" kutsatutako produkturik merkatuan.\nAdituek jakitera eman dutenez, gizakientzat "ia ezinezkoa da" huevina izenez ezaguna den produktuarekin kutsatzea, Belgikan eta Holandan atzemandako datuak kontuan hartuta ere, osasunean nolabaiteko arriskua eragiteko pertsona horrek milaka arrautza kontsumitu beharko lituzkeelako bizitzan zehar.\nEBko beste zazpi herrialdetan atzeman dituzte kutsadurak\nBeste zazpi dira Europar Batasuneko merkatuetan arrautza kutsatuak jaso dituzten estatuak.\nFipronil erabili zuten abeletxeetan dute jatorria arrautza horiek. Zorriak eta arkakusoak hiltzeko produktua da, baina debekatuta dago elikadura katean dauden animaliekin erabiltzea.\nHerbehereetako abeletxe batean atzeman zituzten lehenengo arrautza kutsatuak, baina Fipronil hori Belgikatik iritsi zela jakin zuten. Horrez gain, honako herrialde hauetan atzeman dituzte kasuak: Austria, Erresuma Batua, Irlanda, Italia eta Eslovakia.


Estrun - Wikipedia, entziklopedia askea.\nCanton of Cambrai-Est (en)\n50° 14′ 53″ N, 3° 17′ 39″ E / 50.2481°N,3.2942°E / 50.2481; 3.2942Koordenatuak: 50° 14′ 53″ N, 3° 17′ 39″ E / 50.2481°N,3.2942°E / 50.2481; 3.2942\nBouchain, Thun-l'Évêque, Hordain, Iwuy eta Paillencourt\n709 (2017ko urtarrilaren 1a)\n358 (%50.5) 351 (%49.5)\nEstrun Frantziako udalerria da, Nord departamenduan dagoena, Frantzia Garaia eskualdean. 2013an 498 biztanle zituen.\n2007an Estrun udalerrian erroldatutako biztanleak 498 ziren. Familiak 178 ziren, horien artean 35 pertsona bakarrekoak ziren (6 bakarrik bizi ziren gizonak eta 29 bakarrik bizi ziren emakumeak), 38 seme-alabarik gabeko familiak ziren, 99 seme-alabak dituzten bikoteak ziren eta 6 seme-alabak dituzten guraso-bakarreko familiak ziren.\n2007an 196 etxebizitza zeuden, 179 familiaren etxebizitza nagusia ziren, 7 bigarren erresidentzia ziren eta 9 hutsik zeuden. Etxebizitza guzti hauek 196etxeak ziren. 179 etxebizitza nagusietatik 156 bere jabearen bizilekua ziren, 18 alokairuan okupaturik zeuden eta 5 doan lagata zeuden; 4 etxek bi gela zituzten, 22 etxek hiru zituzten, 35 etxek lau zituzten eta 118 etxek bost zituzten. 143 etxek euren parking plaza propioa zuten azpian. 57 etxetan ibilgailu bat zegoen eta 106 etxetan bat baino gehiago zituzten.\nEstrun udalerriko biztanleria-piramidea 2009an .\n2007an lan egiteko adina zuten pertsonak 321 ziren, horien artean 258 aktiboak ziren eta 63 inaktiboak ziren. 258 pertsona aktiboetatik 237 lanean zeuden (132 gizon eta 105 emakume) eta 21 langabezian zeuden (8 gizon eta 13 emakume). 63 pertsona inaktiboetatik 15 erretiraturik zeuden, 23 ikasten zeuden eta 25 "bestelako inaktibo" gisa sailkaturik zeuden.\n2009an Estrun udalerrian 225 unitate fiskal zeuden, 637 pertsonek osaturik. Pertsona bakoitzeko diru-sarrera fiskalaren mediana urteko 19.632 euro zen.\n2007an zeuden 11 komertzioetatik, 1 bestelako produktu industrialen fabrikazioko enpresa zen, 3 eraikuntza enpresak ziren, 1 ibilgailuen saltze eta konpontze enpresa zen, 1 ostalaritza eta jatetxe enpresa zen, 2 higiezinen enpresak ziren, 1 zerbitzu enpresa zen, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 4 zerbitzu publikoetatik, 1 igeltseroa zen, 2 zurginak eta 1 higiezinen agentzia.\n2000. urtean Estrun udalerrian 4 nekazaritza-ustiategi zeuden.\nPaillencourt (1,5 km)\nHordain (1,8 km)\nThun-l'Évêque (2,6 km)\nIwuy (2,7 km)\nWavrechain-sous-Faulx (2,7 km)\nThun-Saint-Martin (2,8 km)\nWasnes-au-Bac (3,5 km)\nBNF: 152667940 (data)\nOrriaren azken aldaketa: 8 abendua 2020, 21:34.


Psikiatria - Wikipedia, entziklopedia askea.\nPsikiatria buruko gaitzak ikertu, diagnostikatu, tratatu eta prebenitzen dituen espezialitate medikoa da. Gaixotasun multzo horretan daude sartuta hainbat afektibitateari, jokabideari, kognizioari eta pertzepzioari lotutako anormaltasunak. Psikiatrak dira arlo honetako espezialistak.\nHitza Johann Christian Reil sendagile alemaniarrak asmatu zuen 1808an, eta grezierazko bi hitzetik eratorri da (psik-, antzinako grezieraz psykhē, "arima"; -iatria, grezieraz iātrikos, "medikua").\nEbaluazio psikiatrikoa buru egoeraren azterketa batekin hasten da normalean. Test psikologikoak eta azterketa fisikoak egiten dira, batzuetan buruaren irudiak eta beste teknika neuropsikologiko batzuk erabilita. Buruko gaitzak diagnostiko bildumak diren eskuliburuak erabiliz diagnostikatzen dira, adibidez Munduko Osasun Erakundeak argitaratutako International Classification of Diseases izenekoa.\nGaur egun, tratamendu psikiatrikorik ohikoena sendagai psikoaktiboen eta psikoterapiaren erabilera konbinatua da. Tratamendua gaixoa osasun zentro batean dagoela edo etxean dagoela eman daiteke, gaixotasunaren larritasunaren arabera. Psikiatriaren esparruko ikerketa eta tratamenduak diziplinartekotasun handikoak dira eta azpiespezialitate eta hurbilketa teoriko askoren konbinazioz ematen dira.\n2 Gaixotasun psikiatrikoak\n3 Biografia interesgarriak\n4 Tratamenduak Psikiatrian\n6 Euskal Herrian\n1856 - Sigmund Freud jaio zen, "psikoanalisiaren aita"tzat hartu izan dutena.\n1999 - Peter Breggin-ek Ethical Human Psychology and Psychiatry izeneko argitalpena sortu zuen, Psikiatriaren oinarri biologikoak zalantzan ipintzeko xedearekin.\nSakontzeko, irakurri: «Gaixotasun psikiatrikoen zerrenda»\nPhilippe Pinel (1745-1826).\nCarl Jung (1875–1961).\nJacques Lacan (1901–1981).\nFarmako psikiatrikoak bi multzo handitan banatzen dira:\nSakontzeko, irakurri: «Euskal Herriko ospitaleak»\nHego Euskal Herrian, ospitale psikiatriko publikoak daude gaixo kronikoentzat Arrasate, Bermeo, Gasteiz, Iruñea, Zaldibar eta Zamudion.\nGaixo akutuak ingresatzeko, aldiz, Basurtu (Bilbo), Donostia Ospitalea, Gurutzeta, Nafarroako Ospitalea (Iruñea) eta Santiago (Gasteiz) erietxe publikoak ditugu.\n(Gaztelaniaz) Sociedad Española de Psiquiatría\n(Frantsesez) Fédération Française de Psychiatrie\n(Gaztelaniaz)Osasun Mentalaren Elkartea\nAzken aldaketa 15 abendua 2019(e)an, 17:40(e)tan\nOrriaren azken aldaketa: 15 abendua 2019, 17:40.


Errausketaren aurkako pitada - Ekologistak Martxan - Euskal Herria\nLarunbatean, ekainak 13, Donostian, errausketaren aurkako pitada masiboa!! Etor zaitez!!\nAsten asteotan, bolo-bolo ibili da txistu eginaz protesta egiteko zilegitasunaren inguruko eztabaida. Arrazoiak daudenean protesta egitea zilegi dela garbi dago. Hurrengo lau urteotarako Gipuzkoako erakunde nagusien gidaritza hartuko dutenek, karramarroak bezala atzera egiteko asmoa azaldu dute.\nZero zabor bidea utzi eta, zabor poltsa ipar hartuta, errausketaren bideari ekiteko mehatxu egin dute. Gure osasuna, ingurumena eta dirua jokoan dago. Badugu protestarako motiborik, badugu txistualdi edo pitada bat egiteko arrazoirik. Hori dela eta, ekainaren 13an, Donostiako Gipuzkoa plazan errausketari ezetz esango diogu ozenki pitada masibo baten bidez. Zero Zabor bideak ezin du etenik izan.\n← Greziar Herriarekin bat AHT GELDITU ORAIN! Xahuketa gehiago ez! Herritarrok erabaki! →


Liburutegia - Mendaro\nLiburuzaina: Lanpostua hutsik. Enplegu eskaintza publikoa berehala.\nHelbidea: Herriko Enparantza 8. Udaletxeko eraikineko 1.solairuan.\nFaxa: 943 033 281.\nCd-en maiIeguaz gain.\nipuin kontalaria ere antolatzen da.\nMendaroko Udal Liburutegiko eta Euskadiko Irakurketa Sare Publikoan dauden liburutegiko katalogoak kontsultatzeko beharrezkoa da helbide honetara sartzea. Behin hemen sartu ostean, erabiltzalearen zenbakia eta pasahitza sartu behar dira.\nPasahitza: (Aukera ematen digu pasahitza aldatzeko).\nHelbide honetan sartuz, bazkideak ahal ditu:\nAukera du maileguan hartu dituen liburuen mailegu-iraupena luzatzea beste 15 egunetarako eta 7 egunetarako multimedia maileguak. Bost egun edo gutxiago faltatu behar dira liburua maileguan duzun liburuaren epea luzatzeko.\nLiburua, momentuan maileguan badago, aukera ematen digu erreserbatzeko.\nLibre dagoen liburu bat eskatu ahal izatea, eta liburuzainak bereiztuko du, irakurlea jasotzera pasa dadin.\nKarnet batekin posiblea da hiru liburu eta hiru multimedia maileguan hartzea.\nMaileguan hartzeko liburuen iraupena 15 egunetakoa da eta multimedia 7 egunetakoa.\nKarnet honekin aukera daukagu Euskadiko Sare Publikoan dauden liburutegietako liburuak eta multimediak maileguan hartzeko. Ez digu aukerarik ematen Bilboko eta Donostiako liburutegi publikoetatik fondoak maileguan hartzeko.\nMaileguan dauden liburuak eta multimediak berandu bueltatuz, isuna jartzen da: ezin izango du X egunetan libururik hartu (berandu bueltatutako liburu kopurua x berandu bueltatutako egun kopurua).\nAstelehenetik ostiralera, 17:30-etatik 20:00etara. Uztaileko hilabetean 10:30-etatk 13:00etara.\nTxikien ordua (umeak gurasoekin egongo dira).\n18:30-etatik 20:00etara (Isiltasuna beharrezkoa).


Gotzone Duñabeitia, Zuzendari Pedagogikoa, Plan Estrategikoaz - Kurutziaga Ikastola\nGotzone Duñabeitia, Zuzendari Pedagogikoa, Plan Estrategikoaz\nMay 16, 2019\t| Albisteak, DBH, Elkarrizketak, HH, Ikastola, LH\nIkasturtea beteko du Gotzone Duñabeitia Kintanak Kurutziagako Zuzendari Pedagogiko karguan. Plan Estrategikoa lantzen aritu den Proiektu Taldeko kidea izan da. Plan horrek biltzen duen bigarren erronka pedagogia alorrari dagokionez, berea da nondik norako nagusiak azaltzeko ardura.\n“Praktika erreflexiboan oinarritzen den hobekuntza eta berrikuntza pedagogikoa sustatzea”.\nEsaldi horren atzean dago irakaslegoaren jarduteko modu bat. Egiten ari garen lanaren gaineko hausnarketa eskatzen duena lehenengo. Oraingo honetan ebaluazioa dugu aztergai. Honen inguruan egingo diren gogoetek gure lan molde eta prozesuen gaineko ondorio eta pauso berriak ematera eroango gaituzte. Hasiera batean etapa bakoitzak dituen premia ezberdinei erantzungo dien gogoeta baina, azken azkenean, hiru etapentzako balioko duen ebaluazio marko hezigarri batean bat egingo duena.\nZeri deitzen diozu “ebaluazio marko hezigarria”?\nUlertzen dut gure terminologia ez dela beti ulertzen erraza, baina saiatuko naiz. Ebaluatzeko modua aldatzea da. Esan gura dudana da gure ebaluazioak gehiago erreparatu behar diola prozesuari emaitzari baino. Emaitzak hor izango dira noski, gure hezkuntza sistemak horrela eskatzen du-eta. Gakoa non dago? Emaitza horien interpretazioa egiterakoan fokoa non jartzen dugun eta nola komunikatzen diegun hori ikasleei, familiei zein norbere lanari jarraipena emango dion hurrengo irakasleari.\nHorregatik diot etapa bakoitzak bere bidea egin behar duela, baina jakinik gure hezkuntza proiektuak garapen bateratua izan behar duela eta ebaluazio marko koherente bat etapa guztietan.\n“Gure ebaluazioak gehiago erreparatu behar dio prozesuari\neta ez hainbeste emaitzari”\nAdibideekin errazago ulertuko da.\nBegira, badakigu umeen ikasketa prozesuak ez direla linealak. Aztertu dezakegu momentu konkretu batean zer emaitza izan duen halako edo bestelako gaiaren amaieran. Emaitza bat daukagu hor. Gu proposatzen ari garena, ordea, ez da hori, ezpadaze, prozesuari erreparatzea. Adibidez: Zer lortu du ikasleak tarte horretan? Zertan edo nola lagundu diogu?… Jakina, horrek orain arteko ohiko ebaluazio jarduna berrikustea, jadanik egiten ditugunak egonkortzea eta zer nolako hobekuntzak erantsiko dizkiogun adostea dakar.\nEbaluazio marko hezigarria da, beraz, lau urtera begira jarritako helburua?\nOrain bai. Ebaluzio marko hori daukagunean metodologietan sartuko gara, formakuntza beharko da eta beste hainbeste gauza… Ebidentzia bat dirudi baina ikutu dugu oso pieza garrantzitsu bat: ZER irakatsi gura dugun. Baina ez plano teorikoan bakarrik, eguneroko erralitatean aztertuz baizik. ZER hori zehazten dugunean etorriko da ZELAN egiten ari garen eta norantz jo nahi dugun aztertzeko momentua.\nAzken batean berrikuntza deitzen diogun hori, nire ustetan, ez da egunerokoaren garapen dinamikoa baino. Eta gure kezkak hortik doaz: zelan lortu eskolak ondo ematea ratioak hainbeste igo direnean eta geletan halako aniztasuna dugunean. Zelan lortu umearen bizipen hori motibagarria izatea, berarekin dakarren ikasteko gogoaren su hori ez dadila inoiz amatatu… Zein diren, bakoitzaren erritmoak errespetatuta, eskatu ahal diren minimoak, maximoak, tartekoak… Guzti hori dakigunean jakingo dugu, besteak beste, hiru horma bota behar diren, edo lau, edo zazpi.\n“Eguerdiko tarteari buruz baditugu datu batzuk\neta orain aztertzen ari gara zelan egokitu”\nEguerdiko tartearen, bazkalostetik eskolak hasi artekoa, kudeaketa integrala da Plan Estrategikoan jasotzen den beste lerroetako bat.\nBai. Horri dagokionez fase bat bukatutzat ematen dugu. Aurreko ikasturtean pilotu moduan probatu genuen ekintza eskaintza bat, aurtengo ikasturtean osatu eta eskaini duguna. Baditugu zerbitzu horren erabilpenaren gaineko datu batzuk eta orain ondorioak ateratzen ari gara. Badakigu adin tarte guztien erabilera ez dela maila berekoa. Badakigu baita, urte sasoiak edo eguraldiak berak eragin duela parte-hartzean, eta jakitun gara, ikasturteak aurrera egin ahala zenbaitek gurago dutela eurek euretara lasai egon, ekintzetan parte hartu baino.\nBerbaro, Ausolagun eta Kurutziagaren artean daroagu aurrera zerbitzu hau, eta orain, datuon irakurketa egin eta erabakiak hartzea dagokigu. Alderdi ekonomikoa ere aztertu beharko da. Argi daukadana da zerbitzua ez dela desagertuko ze, badu bere balioa.\nJolastoki berrituarekin egindako apustuari balio gehigarria ematea da beste asmoetako bat.\nEraldaketa hori eman aurretik prozesu bat izan zen, hausnarketa bat eta azterketa bat zituena atzean. Hainbat forotan izan gara, gainera, lanketa hori aurkezten. Baina ezin dugu hor utzi. Proiektuak gauza bat dira baina errealitateak ispiluaren lana egiten du. Ikusitakoak ikusita, hainbat aspektutatik aztertu behar dugu.\nBata da ematen dituen hezkuntza jarduna aberasteko aukerak: izan ingurunearen esploraziorako eta behaketarako, gorputz hezkuntzarako zein jolaserako. Bestea izango litzateke espazio hori dinamizatzeko talde bat sortzea non elkartuko garen espazio horrekin lotura dugun guztiok: Hezkidetza Taldea, Orientazioa Departamendua, HH, LH eta DBHko ordezkariak, Zuzendaritzakoak, mantenukoak… Izan ere, hirugarren hanka mantenuari lotutakoa izango litzateke: zelan bermatzen dugu jolastoki hori ondo zainduta egongo dela, txukun, eta are gehiago, hasierako asmoan zeuden beste elementu batzuk gehituz? Bada, hor, auzolana ezinbestekoa izango dela deritzot. Eta auzolana diodanean ez nabil guztia gurasoen bizkar uzten, ikasleak eta irakasleak ere sartzen ditut zaku horretan.\nDatorren asteko buletinean hirugarren erronkari buruzko azalpenak emango dituzte Urko Rodriguez Zuzendari Gerenteak eta Gotzone Duñabeitiak berak: “Barne antolaketa: lan-taldearen aintzatespena eta kohesioan eta koordinazioan sakontzea”.\n← DBH2 antzerkia: “Hirubixotz” obraren azkeneko entseguak\nKirolak: partiduen ordutegiak (05-18) →


Gorka Karapeto: "Norbere buruari jarritako helburu bat lortzeak beti ematen du poza" - Urola Kostako Hitza : Urola Kostako Hitza\nGorka Karapeto: "Norbere buruari jarritako helburu bat lortzeak beti ematen du poza"\nEz da geldirik egoteko jaioa Gorka Karapeto (Azpeitia, 1981); izan ere, 9a mailako bide berri bat egin zuen joan zen abuztuaren 13an Ilarduian (Araba). Gauzatu duen maila horretako zazpigarren bidea da; azken biak 2015ean egin zituen –'Estado critico' eta 'Supernowa'–. Lorpenarekin "gustura" da azpeitiarra, eta orain ere baditu begiz jota askotariko bide batzuk.\nHarroputza izeneko 9a mailako bidea egin berri duzu. Gustura al zaude lorpenarekin?\nBai, oso gustura. Izan ere, norbere buruari jarritako helburu bat lortzeak beti ematen du poza.\nAspaldian eskalatu al zenuen 9a mailako biderik?\nAspaldian ez nuen egin, ez; azkena egin nuenetik hiru bat urte pasatu dira. Hala ere, beste maila batekoak izanagatik garrantzitsuak izan diren beste bide asko egin ditut.\nZer esan nahi du uneotan 9a mailako bide bat egin izanak zuretzat?\nUneotan motibazio bat da, sasoi onean ikusten naizelako eta nire onena ematen segitu dezakedala erakusten didalako.\nJopuntuan al zenuen Harroputza bidea?\nBai, lehenagotik neukan buruan uda honetan bide hori egiten saiatuko nintzela.\nUdan egin duzu bidea. Zergatik?\nHarroputza dagoen tokia ipar aurpegi bat da. Beste hainbat lekutan udan beroa pasatzen bada ere, sasoi horretan oso fresko egotea ahalbidetzen duen lekua da Harroputza bidea. Oso garai ona da orain bertan eskaltzeko.\nIker Pouk irekitako bidea da. Zer moduzkoa iruditu zaizu?\nHala da, bai. Pouk esaten duen bezalaxe, helduleku txiki asko dituen bidea da, hatzetako indarra eta erresistentzia handia eskatzen dituena. Haitza kalitatezkoa da, kareharri oso ona.\nZer du berezia Harroputzak?\nBidea ederra eta erakargarria da. Horrez gain, ordea, lekua asko gustatze zait; oso toki lasaia da Ilarduia.\nEgin duzun 9a mailako zenbagarren bidea izan da?\n2008an lortu nuen lehena egitea: Sistematik ihes (Aizpun, Nafarroa). Hau, berriz, maila horretan gauzatu dudan zazpigarrena izan da.\nBeste biderik ba al duzu begiz jota?\nBai, bat baino gehiago ditut buruan. Batzuk maila altukoak dira, kirol eskaladako moldalitatekoak; eta beste batzuk, alpino modalitatekoak. Horiek maila baxuagoa badute ere, konpromiso handia eskatzen dute. Alpeetatik bueltatu berri naiz, eta bide eder bat eskalatu berri dugu Suitzan: Magic Mushroom izeneko 7c+ mailako bidea, Eiger mendian. Unai Mendia eskalatzaile iruindarrarekin batera egin nuen bidea joan zen abuztuaren 17an, eta hamabi ordu behar izan genituen horma egiteko.


Ohar-legala - Casa Rural Arboliz\nArboliz Landetxeak Datu Pertsonalak Babesteari buruzko abenduaren 13ko 15/1999 Lege Organikoan (1999/12/14ko BOE) eta Datu Pertsonalak Babesteari buruzko abenduaren 13ko 15/1999 Lege Organikoa garatzeko Erregelamendua onartzen duen abenduaren 21eko 1720/2007 Errege Dekretuan ezarritakoa betetzen du. Baita Europako Parlamentuaren eta Kontseiluaren 2016ko apirilaren 27ko 2016/679 (EB) Erregelamenduarekin ere.\nA) Fitxategiaren titulartasuna\nArboliz Landetxea eta, haren izenean, Maria Aranzazu Uriarte Gabikagojeaskoa andrea (NAN: 78.868.862E) dira datu pertsonalak dituzten fitxategien titularrak, bai eta fitxategi horien tratamenduaren arduradunak ere.\nB) Datuen kalitatea\nBiltzen diren datu pertsonalak, erabiltzaileak berariaz lagatakoak izateaz gain, egokiak eta egokiak dira, eta behar-beharrezkoak dira biltzen diren xederako. Bestela, ezabatu eta jakinarazi egingo dira.\nAhal den neurrian, datu pertsonalen segurtasunerako eta osotasunerako beharrezkoak diren neurri teknikoak eta antolakuntzakoak bermatzen dira.\nC) Datuen helburua\nDatu pertsonalen bilketa eta tratamendu automatizatuaren helburua informazioa ematea, txostenak eta estatistikak sortzea eta komunikazio komertzialak bidaltzea da, betiere erabiltzaileak horiek jaso nahi dituela adierazten badu.\nD) Eragindakoaren informazioa eta adostasuna\nBildutako datuak erabiltzaileak berariaz lagatakoak dira.\nE) Datuak informatzeko, zuzentzeko, ezerezteko eta aurka egiteko eskubidea.\nDatuak eskuratzeko, zuzentzeko, ezeztatzeko eta aurka egiteko eskubideak erabiltzeko, Arboliz landetxeko helbidearekin jarri behar da harremanetan.\nDatu Pertsonalak Babesteari buruzko abenduaren 13ko 15/1999 Lege Organikoa betez, jakinarazten dizugu www.arboliz.com webgunearen bidez ematen dizkiguzun datu pertsonalak konfidentzialtasunez tratatuko direla eta Arboliz Landetxearen titulartasuneko fitxategi batean sartuko direla. Fitxategi horren helbidea hau da: Arboliz auzoa 12, 48311 Ibarrangelu (Bizkaia). Fitxategi hori behar bezala inskribatu da Datuak Babesteko Espainiako Agentzian (Datuak Babesteko Espainiako Agentzia). Zure datu pertsonalak atariaren bidez eskainitako zerbitzua emateko soilik erabiliko dira, bai eta erabiltzaileak eskatu ahal izan duen informazioa bidaltzeko eta landetxeari buruz interesgarriak izan daitezkeen komunikazioak bidaltzeko ere.\nHalaber, jakinarazten dizugu datuak eskuratzeko, zuzentzeko, ezerezteko eta aurka egiteko eskubideak balia ditzakezula, Datu Pertsonalak Babesteari buruzko abenduaren 13ko 15/1999 Lege Organikoan aurreikusitakoaren arabera. Horretarako, gutun bat bidali behar duzu zure NANaren fotokopiarekin batera, helbide honetara: Arboliz Landetxea, helbidea: Arboliz auzoa 12, 48311 Ibarrangelu, Bizkaia. Arboliz Landetxeak ez ditu saltzen, alokatzen edo hirugarrenen esku jartzen zuk emandako datu pertsonalak. Erabiltzaileak bermatzen du emandako datu pertsonalak egiazkoak direla, eta datu horien edozein aldaketa jakinarazteko ardura hartzen du. Erabiltzaileak hirugarrenei buruzko datu pertsonalak ematen baditu www.arboliz.com webguneko inprimakien bidez, sartu aurretik, legezko abisu honetan jasotako alderdiei buruzko informazioa eman beharko die.\nErabiltzailea izango da Arboliz landetxeari edo beste edozein hirugarreni zuzenean edo zeharka eragin diezaiokeen edozein kalte edo galeraren erantzule bakarra, formularioak datu faltsuekin, zehaztugabeekin, osatugabeekin edo eguneratu gabeekin betetzeagatik.


Turismoak errekorra lortu zuen iaz Euskal Autonomi Erkidegoan | El Correo\nZurekinTurismoak errekorra lortu zuen iaz Euskal Autonomi Erkidegoan\n3,7 miloi bisitari jaso zituen EAEk 2018. urtean, 2017. urtean baino 140.000 bisitari gehiago\nUNAI SARRIUGARTE Martes, 26 marzo 2019, 08:53\n3,7 miloi turistak bisitatu zuten Euskadi 2018. urtean. Iaz, 2017an baino 140.000 bisitari gehiago jaso zituen eta horrek %4ko gorakada suposatzen du. Era berean, nabarmentzekoak dira turista atzerritarren eta udaldiko hileetatik kanpo izan diren hazkundeak. Miloi erdi atzerritar inguru etorri ziren Euskadira pasa den urtean. Halaxe adierazi zuen Alfredo Retortillo turismo sailburuak duela hilabete bat ospatu zen Turismo Konferentzia Sektorialean.\nIazko datuak oso erakargarriak dira beste urte batzuekin konparatuz gero. Urtero izaten dugun hazkundea goraipatzekoa da. Iaz %4ko gorakada izan genuen 2017. urtearekin konparatuta. Ildo beretik, berdina gertatzen da 2017. urtea aurreko urtearekin konparatuz gero. Eta 2.016 urtetik 2.017.era %4,4ko hazkundea egon zen.\nBizkaia da turista gehien erakartzen dituen probintzia, 1.600.000 bisitari ingururekin 2018. urtean. Honek %3,3ko hazkundea suposatzen du 2017. urtearekin alderatuta. Gipuzkoak jarraitzen dio bigarren postuan 1.175.000 bisitarirekin. Azken hau, EAEko turista hazkunde handiena izan duen probintzia izan da, %7,1eko gorakadarekin. Rankinean azken postua Arabak dauka, 430.000 bisitarirekin 2018an. %3,7ko jaitsiera izan zuen pasa den urteko uztailean 2017. urteko uztailarekin konparatuz.\n2018. urteak hazkunde desestazionalizatuago bat izan du. Hori dela eta, maiatza (% +7,1), iraila (% +5,3) edota azaroa (% +7,5%) bezalako hilabeteek uztailak (+2%) eta abuztuak (+4,7%) baino hazkunde erlatibo handiagoak izan dituzte. Eboluzio arraro xamarra pasa diren azken urteekin alderatuz gero.\nTurismoak Euskadiren barne BPGaren igoera nabarmen bat suposatzen du. 2017. urtean Euskadin bisitariek egin zuten gastua 4.473.562 eurokoa zen, EAEko barne produktu gordinaren %6,1a.\nErrezitaldi itzela Elezkanok eta Rezustak Donostian erakutsitakoa Gernikako azoka, euskal kulturaren aitzindari


Asteartea, 2018 Apirilak 24\nUDAL HAURTXOKOAK - Izenemateak\nTabla que ofrece los datos de UDAL HAURTXOKOAK - Izenemateak\nHasiera data 2017-10-02\nBukaera data 2018-06-29\nIzen-emate hasiera 2017-09-18\nIzen-emate bukaera 2018-06-28\n- LANDETXA UDAL LUDOTEKA, Araba Kalea, 46 - Elatzeta eskolaren lehengo eskolaurre\nIzen-emate lekua eta ordutegia Web loturaren bitartez\nHartzaileak 4 eta 11 urte bitarteko umeak\nBeharrezko dokumentazioa Izenemate orria beteta eta matrikula ordainketaren agiria\nPrezioa 40€* (22€ bigarren anai-arrebaren aurrera)\nZerbitzu horretan, haurrentzako sorkuntzazko proposamenak lantzen dira, pizgarriak, dibertigarriak eta hezkuntzazkoak dira. Badaude tailerrak, irteerak eta familiako jarduerak, zeinek gizarte-, kultura eta arte-trebetasunak garatzea bultzatzen duten.\nLandetxa Udal Ludoteka: Astelehena, asteazkena eta ostirala, 16:30etatik 19:30etara.\nLapitze Udal Ludoteka: asteartetik ostiralera, 17:00etatik 20:00etara.\nHaurtxoko Txikilab Palmera Montero: Astelehena, asteazkena eta ostirala, 16:30etatik 19:30etara. ***OHARRA*** Azkeneko ludoteka honetan izenemateko epea abenduaren 11n hasiko da eta bere ateirekiera abenduaren 18an izango da.\n******ASTE SANTUKO ORDUTEGIA******\nMartxoak 26, 27, 28 eta apirilak 3, 4, 6: 10:00etatik 13:00etara\nApirilak 5: 10:00etaik 16:00etara\nMartxoak 29, 30 eta apirilak 2 itxita.\n* Kuota orokorraren %90ko hobari bat izango da DBE Diru-sarrerak Bermatzeko Errenta jasotzen duten Bizikidetza Unitateetako pertsonentzat. Halaber, egoera antzekoan egonez gero, Ongi Izatearen txosten baten bitartez baliatuta.\nIzenemate epeak jarraituko du irekia, lekuak gelditzen diren bitartean.


Historia – Aranguren Ibarreko Udala\nAranguren Ibarra osatzen duten bederatzi herrien historia oso antzekoa da. Gehienak jaurerriak edo nobleziaren edo koroaren hiribilduak izan ziren. XIX. mendeko lehen erdialdera arte, ibarreko diputatuak gobernatzen zituen, baina, herri bakoitzean, bazuten zinegotzi bat, heritarrek berek hautatua. Udal Erreformaren ondoren (1830-1845), jaun-jurisdikzioak desagertu ziren eta, hortik aurrera, herri guztiak Udal Erregimen Komunaren menpe egon ziren. Halaber, herri gehienetan, badaude jauregiak.\nKoroaren jaurerria izan zen.\nNobleziaren jaurerria izan zen. 1098an, dagoeneko aurki daiteke lehen aztarna idatzia, “Congora” grafiarekin. Iruñeko katedralak zenbait nekazari-morroi erosi zituen jaurerri horretan 1293an. Karlos III.ak bere anaia Leoneli eman zizkion Gartzia Almoravid erregearen nekazari-morroiak . Hura hil zenean, Nafarroako Feliperen esku geratu ziren (1414). Bestalde, Gongorako jauregia oinetxe gisa agertzen zen Erreinuaren zerrenda ofizialean. 1695ean, Karlos II. “Sorginduak” Gongorako Markes izendatu zuen Juan Cruzat eta Gongora. Armarria, XVI. mendean, azur kolorekoa zen, zilarrezko hiru zerrendekin, bakoitzak hiru otso zituela.\nJaun-hiribildua izan zen. Orreagako Santa Mariak zenbait sail erosi zituen han, 1137an, eta, geroxeago, hainbat nekazari-morroi. Jerusalemeko San Joanen ospitalariek hango hiru nekazari-morroi eta zenbait ondasun jaso zituzten Martin Guerrarengandik. Herri horretako ospitalea Orreagako kolegio-elizarena zen, eta, XIX. mendearen erdialdera arte, irekia egon zen.\nKoroaren jaun-hirbildua izan zen.\nBerriz , koroaren jaurerria izan zen.\nXI. mendearen bukaeran dagoeneko agertzen da aipamen bat dokumentu batean, “Mutiloa” grafiarekin. Iruñeko Katedralak eta Orreagako Kolegio-elizak han izan zituzten zenbait lur-sail, XII. mendetik aurrera. Kolegio-elizak herriko elizaren “laurdenak ” jasotzen zituen. 1412an, herritarrek Karlos III.ari eman zizkioten eliza horren patronatu-eskubideak, baina, 1427an, Orreagaren esku zeuden. Hango jauregia Erresumaren zerrenda ofizialean agertzen da oinetxe gisa. Armarria, XVI. mendean, zilarrezkoa zen, azur koloreko zerrenda batekin. Horrekin batera, lau otso agertzen ziren sabel banarekin, bi otso nagusi gisa eta beste biak, berriz, muturretan.\nKokatutako koroaren lur-sailek 40 “cahiz” gari (garai hartako neurri-unitatea) ematen zituen errenta gisa, 1280an. Orreagako Kolegio-elizak jauregi bat eta haren lurrak erosi zituen 1323an. Orain gutxi arte, Iribarren Generaleren alarguna Otsorena jauregian bizi zen; Generala I. Karlistaldian hil zen, 1837an, Huescan.\nKoroaren jaurerria izan zen. Teobaldo I.ak (1251) bere jauregiak, lur-sailak eta haien jabetza-eskubideak eman zizkien hango herritarrei, honako errenta honengatik: urtero, 140 “cahiz” gari emago zitzaizkion eta zerga-biltzaileari beste hiru. Juan II.ak, bestalde, Beltran Ezpeletari eman zizkion bere errentak, baina, gero, Guillermo Beaumontengana pasatu ziren, Karlos Bianako Printzearekin egindako hitzarmen batengatik. Iruñeko Katedralak (XI. mendetik aurrera), Leireko monasterioak (XII. mendetik aurrera) eta Jerusalemeko San Joanen Ospitalariek (XVIII. mendetik aurrera) ere izan zituzten zenbait lur-sail herri horretan.\nNobleziaren jaurerria izan zen. Zolinako Bizkonderria Aragoiko Juan II.ak eta Nafarroako I.ak sortu zuen Mosen Loenel Garrorentzat, 1455ean. Izan ere, urte batzuk lehenago, 1389an, Mauleko Markesak Per Anaut Garrori saldua zitzaion 1.000 florinen truke. Askoz gerorago, Egako Granada Duke-etxearen eskuetara pasatu zen jaurerria. Zolinako jauregia Erresumako zerrenda ofizialean agertzen da oinetxe gisa. Armarria, XVI. mendean, zilarrezkoa zen eta gorri heraldikoz egindako gurutzea irudikatzen zuen. Gurutzearen muturretan, otso bana agertzen zen, bakoitza sable batekin. Garrotaren armarria zen hura, garai hartako Zolinako jaunak baitziren.